
1.	PAGRINDINĖS SĄVOKOS IR SUTARTIES AIŠKINIMAS

1.1.	Sąvokos

Šioje Sutartyje didžiąja raide rašomos pagrindinės sąvokos turi žemiau nurodytas reikšmes.
1.1.1.	Bendrosios sąlygos – šis Sutarties dokumentas, kuris vadinasi „Prekių pirkimo sutarties Bendrosios sąlygos“;

1.1.2.	Garantinis terminas – Specialiosiose sąlygose nurodytas terminas, skaičiuojamas nuo kitos dienos po visų Prekių (jei taikoma – jų dalies) priėmimo dienos  (jei Specialiosiose sąlygose nenustatyta kitaip);

1.1.3.	Įstatymai – Lietuvos Respublikoje galiojantys įstatymai ir kiti teisės aktai;

1.1.4.	Pirkėjas – asmuo, kuris Specialiosiose sąlygose yra įvardytas kaip Pirkėjas, įsigyjantis Specialiosiose sąlygose ir Sutarties prieduose nurodytas Prekes (kai taikytina – ir su jomis susijusias paslaugas);

1.1.5.	Pradinės sutarties vertė – Specialiosiose sąlygose nurodyta Sutarties vertė (be PVM); 

1.1.6.	Prekės – Specialiosiose sąlygose ir Sutarties prieduose nurodytos prekės ir su jomis susijusios paslaugos, kurias Tiekėjas įsipareigoja tiekti Pirkėjui pagal Sutartį ir galiojančių Įstatymų reikalavimus;

1.1.7.	Prekių perdavimo-priėmimo aktas – dokumentas, kuriuo Tiekėjas perduoda, o Pirkėjas priima Prekes ir kuriuo Šalys patvirtina, kad pristatytos Prekės (kai taikytina – ir su jomis susijusios paslaugos suteiktos) atitinka nustatytus reikalavimus. Jeigu Sutartyje yra numatytas Prekių pristatymas dalimis, Prekių perdavimo-priėmimo aktas gali būti sudaromas dėl kiekvienos dalies atskirai;

1.1.8.	Prekių trūkumai – Prekių perdavimo priėmimo metu ar (ir) Prekių garantinių terminų galiojimo metu Pirkėjo ar (ir) trečiųjų asmenų nustatyti Prekių kokybės neatitikimai Sutarties ar (ir) Įstatymų reikalavimams, gedimai, paslėpti defektai, veiklos sutrikimai ar pan., dėl kurių Prekės (-ių) nebūtų galima naudoti tam tikslui, kuriam Pirkėjas ją (jas) ketino naudoti, arba dėl kurių Prekės (-ių) naudingumas sumažėtų taip, kad Pirkėjas, apie tuos trūkumus žinodamas, arba apskritai nebūtų tos (-ų) Prekės (-ių) pirkęs, arba nebūtų už Prekę (-es) mokėjęs tokio dydžio kainą.

1.1.9.	Sąskaita – Tiekėjo išrašoma ir Pirkėjui pateikiama pridėtinės vertės mokesčio (toliau – PVM) sąskaita faktūra apmokėjimui ar kita sąskaita faktūra, ar mokėjimo dokumentas (jeigu Tiekėjas nėra PVM mokėtojas) už Tiekėjo perduotas bei Pirkėjo priimtas Prekes. Jeigu Sutartyje yra numatytas Prekių pristatymas dalimis, Sąskaita gali būti pateikiama dėl kiekvienos dalies atskirai;

1.1.10.	Specialiosios sąlygos – Sutarties dokumentas, kuris vadinasi „Prekių pirkimo sutarties Specialiosios sąlygos“ ir kuriame yra nurodytos konkrečios Sutarties sąlygos (tokios kaip Pradinės sutarties vertė, Prekių tiekimo terminai ir pan.) bei kiti konkretūs duomenys (tokie kaip Šalys, Prekės ir pan.), išvardyti priedai, taip pat nurodyti Bendrųjų sąlygų pakeitimai ir papildymai (jeigu tokie padaryti);

1.1.11.	Susitarimas – tai dokumentas, pavadintas „Susitarimu“, kurį Šalys sudaro keisdamos Sutarties sąlygas VPĮ leidžiama apimtimi;

1.1.12.	Sutarties kaina – pagal Sutartį Tiekėjui mokėtina galutinė bendra suma, įskaitant visus privalomus mokesčius ir išlaidas;

1.1.13.	Sutarties sąlygos – Bendrosios sąlygos ir Specialiosios sąlygos kartu;

1.1.14.	Sutartis – Prekių pirkimo sutartis, kurią sudaro Sutarties sąlygos, Specialiosiose sąlygose išvardyti priedai ir Susitarimai;

1.1.15.	Šalis – Pirkėjas arba Tiekėjas, kiekvienas atskirai, priklausomai nuo konteksto;

1.1.16.	Šalys – Pirkėjas ir Tiekėjas kartu;

1.1.17.	Tiekėjas – asmuo arba asmenys, kurie Specialiosiose sąlygose yra įvardyti kaip Tiekėjas, tiekiantis (-ys) Specialiosiose sąlygose nurodytas Prekes (kai taikytina – ir su jomis susijusias paslaugas);

1.1.18.	VPĮ – Lietuvos Respublikos viešųjų pirkimų įstatymas.

1.1.19.	Kitų Sutartyje didžiąja raide rašomų sąvokų reikšmės yra nurodytos Sutarties tekste.

1.1.20.	Sutartyje neapibrėžtos sąvokos suprantamos ir aiškinamos taip, kaip jas apibrėžia VPĮ ir kiti Įstatymai, galiojantys Sutarties sudarymo metu.

1.1.21.	Kitos Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.

1.2. Sutarties aiškinimas

1.1.22.	Sutartis yra sudaryta ir turi būti aiškinama pagal Lietuvos Respublikos teisės aktus.

1.1.23.	Jei Bendrosios sąlygos ir (ar) Specialiosios sąlygos neatitinka VPĮ reikalavimų, taikomos VPĮ nuostatos. 

1.1.24.	Diena Sutartyje reiškia kalendorinę dieną.

1.1.25.	Darbo diena Sutartyje reiškia bet kurią dieną, išskyrus šeštadienį, sekmadienį ir švenčių dienas Lietuvoje, nurodytas Lietuvos Respublikos darbo kodekse.

1.1.26.	Terminai pagal Sutartį yra skaičiuojami metais, mėnesiais, savaitėmis, darbo dienomis, kalendorinėmis dienomis ir valandomis.

1.1.27.	Kvalifikacija, rėmimasis kitų ūkio subjektų pajėgumais, Prekių apimtis, peržiūra suprantami taip, kaip nustatyta VPĮ bei jį įgyvendinančiuose teisės aktuose, kituose Įstatymuose.

1.1.28.	Informuoti, pranešti, įspėti arba atsakyti reiškia pateikti informaciją, pranešimą, įspėjimą arba atsakymą Specialiosiose sąlygose nustatyta tvarka.

1.1.29.	Patvirtinti reiškia pateikti patvirtinimą raštu arba pasirašyti dokumentą be išlygų ar su išlygomis, išskyrus atvejus, kai asmuo, pasirašydamas dokumentą, nurodo, jog atsisako jį patvirtinti.

1.1.30.	Jeigu Sutartyje nenurodyta kitaip, žodžiai, vartojami vienaskaitos forma taip pat reiškia ir daugiskaitą, vienos giminės žodžiai apima ir kitos giminės atitinkamus žodžius, žodžiai reiškiantys asmenis apima ir juridinius, ir fizinius asmenis, o nuoroda į visumą taip pat reiškia ir nuorodą į jos dalį, ir (kiekvienu konkrečiu atveju) atvirkščiai.

1.1.31.	Jeigu Sutartyje nurodyta reikšmė skaičiais ir žodžiais skiriasi, vadovaujamasi žodžiais nurodyta reikšme.

1.1.32.	Jei pateikiamos nuorodos į teisės aktus, turi būti taikomos aktualios teisės aktų redakcijos, jeigu nenurodyta kitaip.

1.3.	Dokumentų viršenybė

1.3.1.	Sutartį sudarantys dokumentai turi būti suprantami kaip papildantys vienas kitą. Bet kokio Sutartį sudarančių dokumentų nuostatų neatitikimo ar neaiškumo atveju, toks neatitikimas ar neaiškumas išaiškinamas dokumentus aiškinant tokia eilės tvarka:

1.3.1.1. Techninė specifikacija;

1.3.1.2. Specialiosios sąlygos ir jų priedai, išskyrus Tiekėjo pasiūlymą;

1.3.3.3. Bendrosios sąlygos;

1.3.3.4. Pirkimo dokumentų paaiškinimai ir patikslinimai, jei tokių buvo;

1.3.3.5. Pirkimo sąlygos;

1.3.3.6. Tiekėjo pasiūlymas.

1.3.2.	Tuo atveju, kai Šalių Susitarimu yra keičiama Sutarties sąlyga arba priedas, naujai sutartoji Sutarties sąlyga ar naujai sutartos priedo nuostatos turi viršenybę prieš pakeistuosius.

1.3.3.	Jeigu Šalys susitaria dėl Sutarties sąlygų arba priedo papildymo nauja sąlyga, neatitikimo ar neaiškumo atveju tokia sąlyga turi viršenybę atitinkamai kitų Sutarties sąlygų arba kitų to priedo nuostatų atžvilgiu.

1.3.4.	Jeigu Šalys susitaria dėl naujo priedo, Šalys turi sutarti dėl naujojo priedo įtraukimo į priedų sąrašą vietos ir jo reikšmės aiškinant Sutartį. Jeigu naujas priedas yra įterpiamas į priedų sąrašą, jam turi būti suteikiamas eilės numeris su viršutiniu indeksu, atsižvelgiant į priedų eiliškumą ir svarbą (pvz., priedas Nr. 3). 

2.	SUTARTIES DALYKAS

2.1.	Tiekėjas įsipareigoja Sutartyje nustatytomis sąlygomis ir tvarka perduoti Pirkėjui Prekes (kai taikytina – ir suteikti susijusias paslaugas), atitinkančias šioje Sutartyje nustatytus reikalavimus, o Pirkėjas įsipareigoja priimti Sutarties sąlygas atitinkančias ir tinkamai patiektas Prekes bei sumokėti Tiekėjui Sutartyje nurodytą kainą Sutartyje nustatytomis sąlygomis ir tvarka. 
2.2.	Šalys, vykdydamos Sutartį, įsipareigoja laikytis visų Sutarties vykdymui taikytinų Įstatymų reikalavimų. Šalis turi teisę reikalauti, kad kita Šalis įvykdytų visus Įstatymų reikalavimus, taikomus Sutarties vykdymui. Nė viena iš Sutarties sąlygų nereiškia ir negali būti aiškinama kaip Pirkėjo atsisakymas Įstatymuose numatytų ir Sutartimi nesureguliuotų Pirkėjo kitų teisių ir garantijų, susijusių su netinkamu Prekių tiekimu ar jų kokybe, arba kaip Tiekėjo atsisakymas Įstatymuose numatytų ir Sutartimi nesureguliuotų Tiekėjo kitų teisių ir garantijų dėl atlyginimo už Prekes gavimo.

2.3.	Tiekėjas privalo užtikrinti, kad Prekės būtų kokybiškos, tiekiamos tinkamai ir laiku, laikantis Sutarties sąlygų taip, kad tai labiausiai atitiktų Pirkėjo interesus, pagal geriausius visuotinai pripažįstamus profesinius, techninius standartus ir praktiką, panaudodamas visus reikiamus įgūdžius ir žinias. 

3.	TIEKĖJAS IR KITI SUTARTIES VYKDYMUI PASITELKTI ASMENYS

3.1.	Kvalifikacija ir kiti Tiekėjo pasiūlymu prisiimti įsipareigojimai

3.1.1.	Tiekėjas atsako už tai, kad visu Sutarties vykdymo laikotarpiu Tiekėjas būtų kompetentingas, patikimas ir pajėgus įvykdyti Sutarties reikalavimus, įskaitant ūkio subjektų, kurių pajėgumais remiasi Tiekėjas, pajėgumus:
3.1.1.1.	turėtų teisę verstis ta veikla, kuri yra reikalinga Sutarčiai įvykdyti;

3.1.1.2.	atitiktų techninio ir profesinio pajėgumo reikalavimus bei kitus tiekėjų kvalifikacijai pirkimo dokumentuose nustatytus ir Sutarties tinkamam vykdymui būtinus reikalavimus;

3.1.1.3.	laikytųsi Tiekėjo pasiūlyme nurodytų įsipareigojimų ir parametrų, įskaitant, bet neapsiribojant – ekonominio naudingumo kriterijų reikšmių ir parametrų;

3.1.1.4.	užtikrintų nustatytų kokybės vadybos sistemos ir (arba) aplinkos apsaugos vadybos sistemos standartų laikymąsi, jeigu to reikalaujama pirkimo dokumentuose, ir turėtų tą patvirtinančius dokumentus.

3.1.2.	Tuo atveju, kai Tiekėjas yra jungtinės veiklos partneriai, jie Pirkėjui už Sutarties vykdymą atsako solidariai. Jeigu Tiekėjas remiasi subjektų pajėgumais siekdamas atitikti finansinio ir ekonominio pajėgumo reikalavimus, Tiekėjas su tokiais subjektais už Sutarties vykdymą atsako solidariai.

3.1.3.	Tiekėjas taip pat atsako už tai, kad Tiekėjas, Sutartį tiesiogiai vykdantys subtiekėjai ir specialistai atitiktų jiems Įstatymų ir (arba) pirkimo dokumentų ir Tiekėjo pasiūlyme nustatytus profesinės kvalifikacijos ir kitus reikalavimus bei turėtų teisę verstis ta veikla, kuriai jie pasitelkiami. 

3.2.	Subtiekėjų pasitelkimas ir keitimas

3.2.1.	Tiekėjas įsipareigoja užtikrinti, kad Sutartį vykdys pirkime pasiūlyti ir (ar) kvalifikacinius bei kitus pirkimo sąlygose nustatytus reikalavimus atitinkantys subtiekėjai ir (ar) specialistai. Šių asmenų veiksmai, vykdant Sutartį, Tiekėjui sukelia tokias pačias pasekmes ir atsakomybę, kaip jo paties veiksmai. Tiekėjas atsako už savo subtiekėjų veiksmus ar neveikimą. 

3.2.2.	Sutarties vykdymui pasitelkiami (jeigu tokie yra) subtiekėjai nurodomi Specialiosiose sąlygose. 

3.2.3.	Tiekėjas turi teisę Sutarties vykdymui pasitelkti naujus, Specialiosiose sąlygose nenurodytus subtiekėjus. Sudarius Sutartį, tačiau ne vėliau negu Sutartis pradedama vykdyti, Tiekėjas įsipareigoja Pirkėjui pranešti tuo metu žinomų subtiekėjų pavadinimus, kontaktinius duomenis ir jų atstovus. Pirkėjas taip pat reikalauja, kad Tiekėjas informuotų apie minėtos informacijos pasikeitimus visu Sutarties vykdymo metu, taip pat apie naujus subtiekėjus, kuriuos jis ketina pasitelkti vėliau.  Tiekėjas gali keisti Sutartyje nurodytus subtiekėjus ar specialistus šiame Sutarties poskyryje nustatytais atvejais ir tvarka gavęs Pirkėjo rašytinį sutikimą. 

3.2.4.	Pirkėjas Sutarties vykdymo metu gali inicijuoti subtiekėjo ar specialisto, numatyto Sutartyje, pakeitimą, raštu nurodydamas tokio keitimo motyvus.

3.2.5.	Naujo subtiekėjo pasitelkimą ar Sutartyje nurodyto subtiekėjo ar specialisto keitimą iniciuojanti Šalis turi raštu kreiptis į kitą Šalį ir gauti jos rašytinį sutikimą. Šalis, į kurią kreipėsi, turi atsakyti ne vėliau, kaip per 5 (penkias) darbo dienas ir tik pagrįstais atvejais turi teisę nesutikti su subtiekėjo ar specialisto pakeitimu ar naujo subtiekėjo pasitelkimu kitais nei šiame Sutarties poskyryje nustatytais pagrindais. 

3.2.6.	Subtiekėjas, kurio pajėgumais Tiekėjas rėmėsi, kad atitiktų pirkimo dokumentuose nustatytus kvalifikacijos reikalavimus, gali būti keičiamas tik šiais atvejais: 

3.2.6.1.	kai subtiekėjas bankrutuoja, yra likviduojamas ar susidaro analogiška situacija; 

3.2.6.2.	kai subtiekėjas dėl objektyvių priežasčių (pavyzdžiui, subtiekėjui atsisakius vykdyti įsipareigojimus, nutrūkus teisiniams santykiams su Tiekėju ir pan.) nebegali vykdyti visų ar dalies Sutartyje numatytų įsipareigojimų. 

3.2.7.	Tiekėjas privalo pakeisti subtiekėją, jei paaiškėja, kad jis neatitinka pirkimo sąlygose keliamų reikalavimų ir/ar atitinka pirkimo dokumentuose nustatytą pašalinimo pagrindą, kuris taikomas ir Sutarties galiojimo metu. 

3.2.8.	Jei subtiekėjui pirkimo dokumentuose buvo keliami kvalifikacijos reikalavimai arba reikalavimai  dėl pašalinimo pagrindų nebuvimo, arba Tiekėjas rėmėsi subtiekėjo pajėgumais, kad atitiktų pirkimo dokumentuose nustatytus kvalifikacijos reikalavimus, keičiamas ar naujai pasitelkiamas subtiekėjas turi atitikti atitinkamus pirkimo dokumentuose nustatytus reikalavimus. Tiekėjas privalo pateikti naujo subtiekėjo kvalifikacijos atitiktį ir pašalinimo pagrindų nebuvimą patvirtinančius dokumentus. Dokumentai pateikiami tai dienai, kai Tiekėjas kreipiasi į Pirkėją su prašymu pakeisti subtiekėjus. Naujas subtiekėjas turi turėti ne žemesnę nei pirkimo dokumentuose, o jei pasiūlymas buvo vertintas pagal kainą (sąnaudas) ir kokybę, – ir Tiekėjo pateiktame pasiūlyme nurodytą (į kurią buvo atsižvelgta vertinant pasiūlymą) kvalifikaciją. Jeigu subtiekėjas neatitinka kvalifikacijos reikalavimų ar atitinka bent vieną pirkimo dokumentuose nustatytą pašalinimo pagrindą (jei taikoma), Pirkėjas reikalauja, kad Tiekėjas pakeistų minėtą subtiekėją reikalavimus atitinkančiu subtiekėju. 

3.2.9.	Subtiekėjus, kurių pajėgumais Tiekėjas nesirėmė pirkimo sąlygose numatytiems kvalifikacijos reikalavimams pagrįsti, Tiekėjas gali keisti savo nuožiūra, apie tai raštu ne vėliau, kaip per 5 (penkias) darbo dienas informuodamas Pirkėją. Pirkėjas turi teisę patikrinti, ar nėra subtiekėjo pašalinimo pagrindų (jeigu taikoma). Jeigu subtiekėjo padėtis atitinka bent vieną pirkimo sąlygose nustatytą pašalinimo pagrindą, Pirkėjas reikalauja pakeisti šį subtiekėją reikalavimus atitinkančiu subtiekėju.

3.2.10.	Tiekėjo (ar subtiekėjų) specialistai gali būti pakeisti šiais atvejais: 

3.2.10.1.	Tiekėjo iniciatyva dėl objektyvių priežasčių (atostogų, ligos, nutrūkus darbo santykiams ir pan.), pateikus duomenis apie numatomus naujai skirti specialistus bei jų kvalifikaciją ir atitiktį kitiems pirkimo sąlygose keliamiems reikalavimams patvirtinančius dokumentus;

3.2.10.2.	Pirkėjo iniciatyva, jei Pirkėjas turi pagrįstų įtarimų, kad Tiekėjo Sutarties vykdymui paskirtas specialistas nekompetentingas vykdyti nustatytas pareigas. 

3.2.11.	Naujai paskirtas specialistas (-ai) turi turėti ne žemesnę, nei pirkimo dokumentuose ir/ar Tiekėjo pasiūlyme, kvalifikaciją. Tiekėjas, privalo pateikti visus dokumentus, pagrindžiančius atitiktį pirkimo dokumentuose atitinkamam specialistui nustatytiems reikalavimams.

3.2.12.	Šalims sutikus dėl subtiekėjo ar specialisto pakeitimo ar naujo subtiekėjo ar specialisto pasitelkimo, Šalys raštu sudaro Susitarimą dėl subtiekėjo ar specialisto pakeitimo ar pasitelkimo. Šis Susitarimas yra neatskiriama Sutarties dalis. Naujas subtiekėjas ar specialistas gali pradėti vykdyti jiems Tiekėjo pavestus įsipareigojimus pagal Sutartį ne anksčiau, nei bus pasirašytas Susitarimas.

3.2.13.	Jei Tiekėjas pakeičia esamą arba pasitelkia naują subtiekėją ar specialistą, negavęs Pirkėjo raštiško sutikimo, arba sutartinius įsipareigojimus pagal Sutartį vykdo subtiekėjai ar specialistai, neatitinkantys pirkimo dokumentuose ir /ar Tiekėjo pasiūlyme nustatytų kvalifikacijos reikalavimų ar atitinkantys bent vieną pirkimo dokumentuose nustatytą pašalinimo pagrindą (jei taikoma), Tiekėjui taikoma Specialiosiose sąlygose nustatyto dydžio bauda.

3.2.14.	Atsiradus poreikiui keisti jungtinės veiklos sutartyje nurodytus partnerius kitais (jeigu Prekės tiekiamos pagal jungtinės veiklos sutartį), privalo būti įvykdytos visos žemiau nurodytos sąlygos:

3.2.14.1.	Tiekėjas Pirkėjui pateikia šiuos dokumentus:

3.2.14.1.1.	pasiliekančio jungtinės veiklos partnerio prašymą dėl jungtinės veiklos partnerio keitimo; 

3.2.14.1.2.	pasitraukiančio jungtinės veiklos partnerio prašymą pasitraukti iš jungtinės veiklos sutarties partnerių ir perduoti visus įsipareigojimus pagal jungtinės veiklos sutartį naujajam ir (ar) pasiliekančiam jungtinės veiklos partneriui;

3.2.14.1.3.	naujojo ir (ar) pasiliekančio jungtinės veiklos partnerio raštišką sutikimą pakeisti pasitraukiantį jungtinės veiklos partnerį bei prisiimti visus pasitraukiančio jungtinės veiklos partnerio įsipareigojimus pagal jungtinės veiklos sutartį bei naujojo ir (ar) pasiliekančio jungtinės veiklos partnerio kvalifikaciją pagrindžiančius dokumentus (jei taikoma). 

3.2.14.2.	Tiekėjas pateikia Pirkėjui naujos jungtinės veiklos sutarties ar esamos jungtinės veiklos sutarties pakeitimo kopiją, kurioje pasiliekančiojo jungtinės veiklos partnerio įsipareigojimai išliks tokie patys kaip ir ankstesnėje jungtinės veiklos sutartyje, o naujasis ir (ar) pasiliekantis jungtinės veiklos partneris perims visus pasitraukiančiojo jungtinės veiklos partnerio įsipareigojimus pagal ankstesnę jungtinės veiklos sutartį.

3.2.14.3.	galutinio sprendimo teisė dėl jungtinės veiklos partnerio keitimo priklauso Pirkėjui. Jei Pirkėjas pritaria keitimui, jungtinės veiklos partnerio keitimas įforminamas rašytiniu Susitarimu.

3.3.	Susitarimai dėl tiesioginio atsiskaitymo su subtiekėjais

3.3.1.	Subtiekėjams pageidaujant, Pirkėjas su jais atsiskaitys tiesiogiai. Pirkėjas numato tiesioginio atsiskaitymo galimybę su Sutartyje nurodytais subtiekėjais tokiomis sąlygomis: 

3.3.1.1.	sudarius Sutartį, Tiekėjas ne vėliau negu Sutartis pradedama vykdyti, įsipareigoja Pirkėjui raštu pateikti tuo metu žinomų subtiekėjų pavadinimus, kontaktinius duomenis ir jų atstovus. Pirkėjas taip pat reikalauja, kad Tiekėjas informuotų apie minėtos informacijos pasikeitimus Sutarties vykdymo metu, taip pat apie naujus subtiekėjus, kuriuos jis ketina pasitelkti vėliau;

3.3.1.2.	Pirkėjas ne vėliau kaip per 3 (tris) darbo dienas nuo Bendrųjų sąlygų 3.5.1.1 punkte nurodytos informacijos gavimo dienos raštu informuoja subtiekėjus apie tiesioginio atsiskaitymo galimybę;

3.3.1.3.	subtiekėjas, norėdamas pasinaudoti tokia galimybe, raštu pateikia prašymą Pirkėjui. Kai subtiekėjas išreiškia norą pasinaudoti tiesioginio atsiskaitymo galimybe, sudaroma trišalė sutartis tarp Pirkėjo, Tiekėjo ir šio subtiekėjo, kurioje aprašoma tiesioginio atsiskaitymo su subtiekėju tvarka, atsižvelgiant į Sutartyje ir subtiekimo sutartyje nustatytus reikalavimus. Trišalėje sutartyje atsiskaitymo su subtiekėju tvarka bus nustatoma vadovaujantis Sutartyje numatyta atsiskaitymo tvarka;

3.3.1.4.	Tiekėjas turi teisę prieštarauti nepagrįstiems mokėjimams, pateikdamas raštišką tokio prieštaravimo Pirkėjui ir subtiekėjui pagrindimą; 

3.3.1.5.	tiesioginio atsiskaitymo su subtiekėjais galimybė nekeičia Tiekėjo atsakomybės dėl Sutarties įvykdymo.  

4.	ŠALIŲ BENDRADARBIAVIMAS

4.1.	Šalių bendradarbiavimo pareiga

4.1.1.	Vykdydamos Sutartį, Šalys privalo maksimaliai bendradarbiauti ir operatyviai keistis informacija, taip pat pateikti viena kitai rašytinius pranešimus nedelsiant apie tai, kad atsirado ar egzistuoja bet koks įvykis, sąlyga ar aplinkybė, kuri gali paveikti Sutarties vykdymą ar sąlygoti jos pažeidimą. 

4.1.2.	Šalys įsipareigoja užtikrinti, kad viena kitai teiks dokumentus ir (ar) kitą informaciją, kurie yra būtini Šalių tinkamam įsipareigojimų įvykdymui pagal Sutartį.

4.1.3.	Jeigu Šalis susiduria su Sutarties vykdymo kliūtimi, ji turi nedelsdama, bet ne vėliau kaip per 5 (penkias) dienas, įspėti kitą Šalį apie tokias kliūtis ir imtis visų nuo jos priklausančių protingų priemonių toms kliūtims pašalinti.  

4.2.	Kontaktiniai asmenys

4.2.1.	Kiekviena iš Šalių Sutarties sudarymo metu privalo paskirti kontaktinį (-ius) asmenį (-is), atsakingą (-us) už Sutarties vykdymą, ir nurodyti jų kontaktinius duomenis Specialiosiose sąlygose. 

4.2.2.	Laikoma, kad paskirtieji Šalių kontaktiniai asmenys yra atsakingi už Sutarties vykdymą, turi Šalių įgaliojimus veikti jų vardu vykdant Sutartį ir priimti visus sprendimus Sutarties vykdymo klausimais, išskyrus Šalies atstovo pakeitimą kitu. 

4.2.3.	Apie tai, ar Šalių kontaktiniai asmenys turi Šalių įgaliojimus sudaryti Susitarimus, ar tokių įgaliojimų neturi, numatoma jų paskyrimo dokumentuose. 

4.2.4.	Tuo atveju, kai Šalis nori atšaukti paskirtąjį kontaktinį asmenį ir paskirti kitą asmenį arba nori paskirti kitą asmenį laikinai vykdyti kontaktinio asmens funkcijas kontaktinio asmens laikino negalėjimo vykdyti darbo funkcijas laikotarpiu, Šalis privalo iš anksto apie tai informuoti kitą Šalį ir pateikti kitai Šaliai tokio asmens kontaktinius duomenis: vardą, pavardę, el. paštą ir telefono (įskaitant mobilųjį telefoną) numerį.

4.2.5.	Tuo atveju, kai netikėtai paaiškėja, kad Šalies kontaktinis asmuo negali vykdyti savo pareigų (dėl ligos, traumos ar kitų nenumatytų priežasčių), Šalis privalo nedelsdama, bet ne vėliau nei tą pačią darbo dieną, paskirti kitą kontaktinį asmenį laikinai vykdyti kontaktinio asmens funkcijas ir pranešti apie tai kitai Šaliai. Keičiant kontaktinių asmenų funkcijas atliekančius asmenis Susitarimas nesudaromas. 

5.	SUTARTIES VYKDYMO METU PATEIKIAMI DOKUMENTAI

5.1.	Dokumentų kalba

5.1.1.	Visi tinkamam Sutarties vykdymui reikalingi dokumentai turi būti parengti lietuvių kalba, nebent Specialiosiose sąlygose yra nurodyta kitaip.

5.1.2.	Jei Prekių naudojimui būtiniems dokumentams reikalingas vertimas, su tuo susijusios išlaidos tenka Tiekėjui. Jei Tiekėjas Prekių naudojimui būtinus dokumentus verčia savarankiškai, jis atsako už šių dokumentų vertimo tikslumą.

5.2.	Naudojimo instrukcijos 

5.2.1.	Jeigu Tiekėjas turi parengti ir (ar) pateikti Pirkėjui Prekių naudojimo instrukcijas, jos turi būti aiškios ir detalios, kad Pirkėjas, vadovaudamasis jomis, galėtų tinkamai naudoti patiektas Prekes.

5.2.2.	Tuo atveju, kai pagal Sutartį turi būti vykdomi mokymai ir (arba) atliekami bandymai, Tiekėjas privalo perduoti Pirkėjui naudojimo instrukcijas prieš tokius mokymus ir (arba) bandymus, o po mokymų ir (arba) bandymų patikslinti ir papildyti naudojimo instrukcijas, atsižvelgdamas į mokymų ir (arba) bandymų eigą ir rezultatus.

6.	PREKIŲ TIEKIMO PABAIGA IR PREKIŲ PRIĖMIMAS

6.1.	Prekių tiekimo pabaiga 

6.1.1.	Prekių tiekimas laikomas užbaigtu, kai yra įvykdytos visos šios sąlygos: 

6.1.1.1.	Tiekėjas pristatė visas Prekes pagal Sutarties ir Įstatymų reikalavimus (ir kai suteiktos visos susijusios paslaugos, jei to reikalaujama), 

6.1.1.2.	Tiekėjas perdavė Pirkėjui visą reikalingą dokumentaciją, įskaitant naudojimo instrukcijas ir garantijas (jei to reikalaujama),

6.1.1.3.	Tiekėjas apmokė Pirkėjo personalą, kaip naudoti Prekes (jeigu to reikalaujama),

6.1.1.4.	buvo įformintas Prekių perdavimo-priėmimo aktas ar Prekių perdavimo-priėmimo aktai, jei numatytas Prekių pristatymas dalimis, ar kitas Sutartyje numatytas dokumentas, nuo kurio pasirašymo laikoma, kad Prekės buvo priimtos,

6.1.1.5.	Tiekėjas įvykdė kitas sąlygas, numatytas Įstatymuose, Sutartyje ir pasiūlyme, kurios turi būti įvykdytos tam, kad būtų laikoma, jog Prekių tiekimas yra užbaigtas, ir pateikė Pirkėjui tai įrodančius dokumentus.

6.2.	Prekių perdavimas - priėmimas 

6.2.1.	Tiekėjas privalo pristatyti ir perduoti Prekes Pirkėjui, o Pirkėjas privalo kokybiškas ir Sutarties reikalavimus atitinkančias Prekes priimti. Prekės pristatomos Specialiosiose sąlygose nurodytais terminais ir adresu (-ais), pristatymą iš anksto suderinus su Pirkėju. 

6.2.2.	Kiekvienos Prekių dalies pristatymui ir priėmimui taikoma tokia pati tvarka, kaip visų Prekių pristatymui ir priėmimui. 

6.2.3.	Prekės perduodamos Šalims pasirašant Prekių perdavimo–priėmimo aktą, kuris pasirašomas 2 (dviem) vienodą teisinę galią turinčiais egzemplioriais (išskyrus atvejus, kai Prekių perdavimo–priėmimo aktas pasirašomas saugiu elektroniniu parašu), po vieną kiekvienai Šaliai. Jeigu pagal Įstatymų nustatomus reikalavimus Prekių perdavimo–priėmimo akto, kaip atskiro dokumento, reikalauti neprivaloma, Šalys susitaria, ir tai aiškiai nurodo Specialiosiose sąlygose, Prekių perdavimo–priėmimo aktu laikyti Sąskaitą. 

6.2.4.	Tiekėjui pristačius Prekes, Pirkėjas atlieka jų patikrinimą ir privalo: 

6.2.4.1.	priimti Prekes, pasirašydamas Prekių perdavimo–priėmimo aktą; arba

6.2.4.2.	priimti Prekes su išlygomis, pasirašydamas Prekių perdavimo–priėmimo aktą ir Prekių patikrinimo metu sudarytą defektų aktą, kuriame Pirkėjas privalo nurodyti per Prekių priėmimą pastebėtus Prekių ar su jomis teikiamų paslaugų ar pateikiamų Tiekėjo dokumentų trūkumus (toliau – Defektų aktas); arba

6.2.4.3.	atsisakyti priimti Prekes ar jų dalį ir įteikti (arba išsiųsti) Defektų aktą Tiekėjui dėl netinkamų Prekių ar jų dalies. 

6.2.5.	Prekių perdavimo–priėmimo akte turi būti nurodoma data, kada Tiekėjas pristatė visas Prekes (ar atitinkamą jų dalį, kai Sutartyje numatytas pristatymas dalimis), tai yra, kai Tiekėjas patiekė Pirkėjui visas Prekes (ar jų dalį, jei numatytas pristatymas dalimis), su jomis susijusias paslaugas ir pateikė visus reikiamus dokumentus. 

6.2.6.	Prekes, neatitinkančias Sutarties, Įstatymų (jei taikoma) reikalavimų, Tiekėjas privalo atsiimti savo sąskaita per Pirkėjo Prekių perdavimo–priėmimo akte nustatytą terminą, taip pat Pirkėjo reikalavimu atlyginti tokių Prekių saugojimo išlaidas.

6.2.7.	Jeigu nustatoma neesminių Prekių trūkumų, kurie nereiškia neatitikimo Sutartyje nustatytiems reikalavimams, ir jų pašalinimas netrukdo Pirkėjui naudotis Prekėmis pagal paskirtį, Pirkėjas privalo priimti Prekes su išlygomis, sudaryti Defektų aktą ir nustatyti protingus terminus Tiekėjui pašalinti Prekių trūkumus.

6.2.8.	Tiekėjas privalo pašalinti Prekių trūkumus per Pirkėjo nurodytus protingus technologiškai pagrįstus terminus, vadovaudamasis 7.3 poskyriu „Prekių trūkumų šalinimas“. Jeigu Tiekėjas praleidžia Prekių trūkumų pašalinimo terminus, taikomas 7.4 poskyriu „Pirkėjo teisės, Tiekėjui nepašalinus Prekių trūkumų“. 

6.2.9.	Jeigu Prekių priėmimo metu nustatoma, kad Tiekėjas nepasiekia Tiekėjo pasiūlyme nurodytų ekonominio naudingumo vertinimo kriterijų parametrų ar reikšmių (jeigu tokie nurodyti Tiekėjo pasiūlyme), Tiekėjas privalo sumokėti Pirkėjui Specialiosiose sąlygose nurodytą baudą. 

6.2.10.	Jeigu Pirkėjas per nustatytą terminą nepateikia (neišsiunčia) Tiekėjui motyvuoto atsisakymo Prekes priimti, laikoma, kad Pirkėjas Prekes priėmė ir joms pretenzijų neturi.

6.2.11.	Prekių praradimo ar sugadinimo ar atsitiktinio žuvimo rizika Pirkėjui iš Tiekėjo pereina nuo Prekių priėmimo momento.

6.2.12.	Pirkėjas turi teisę naudotis Prekėmis tik po Prekių perdavimo-priėmimo akto pasirašymo. 

7.	TIEKĖJO GARANTINIAI ĮSIPAREIGOJIMAI

7.1.	Garantiniai terminai (jei taikoma)

7.1.1.	Prekėms taikomas teisės aktuose nustatytas ir (ar) gamintojo taikomas Garantinis terminas, jeigu Techninėje specifikacijoje ar Specialiosiose sąlygose nėra nurodytas kitas Garantinis terminas. Jeigu Garantinis terminas nėra niekur nustatytas, Prekėms taikomas 24 (dvidešimt keturių) mėnesių Garantinis terminas. Garantinis terminas pradedamas skaičiuoti nuo pristatytų Prekių (kai taikytina – ir susijusių paslaugų) perdavimo–priėmimo akto ar Sąskaitos pasirašymo dienos.

7.1.2.	Garantiniai terminai sustabdomi tiek laiko, kiek Pirkėjas negali tinkamai ir (arba) visapusiškai naudoti Prekių dėl nustatytų Prekių trūkumų ar jų sąlygotos žalos, už kuriuos atsako Tiekėjas. Jeigu Pirkėjas dėl Prekių trūkumų ar jų sąlygotos žalos negali naudoti tik apibrėžtos Prekių dalies, Garantiniai terminai sustabdomi tik tokios dalies atžvilgiu. 

7.1.3.	Tiekėjas neatsako už Prekių trūkumus, kurie atsirado dėl Prekių normalaus susidėvėjimo, jų netinkamo naudojimo ar priežiūros arba Pirkėjo, jo personalo arba trečiųjų asmenų kaltės, su sąlyga, kad nėra Tiekėjo kaltės dėl tokių Prekių trūkumų Prekių netinkamo naudojimo ar priežiūros.

7.2.	Pretenzijos dėl Prekių trūkumų

7.2.1.	Pirkėjas, per Garantinius terminus nustatęs Prekių trūkumų, turi nedelsdamas, bet ne vėliau nei per 30 (trisdešimt) dienų ir ne vėliau nei iki Garantinio termino pabaigos, pareikšti rašytinę pretenziją Tiekėjui ir nustatyti protingus terminus, jeigu jų nėra nustatyta Specialiosiose sąlygose, Prekių trūkumams pašalinti. Pretenzijos pareiškimo diena laikoma pretenzijos išsiuntimo diena. 

7.2.2.	Tiekėjas privalo neatlygintinai pašalinti visus Prekių trūkumus, už kuriuos atsako Tiekėjas, bei jų sąlygotą žalą per Pirkėjo pretenzijoje nustatytus protingus terminus, jeigu konkretūs terminai nėra nustatyta Specialiosiose sąlygose, kurie skaičiuojami nuo pretenzijos gavimo dienos. 

7.2.3. Jei Tiekėjas nepripažįsta Prekių trūkumų, kiekviena iš Šalių gali kreiptis dėl nepriklausomos ekspertizės atlikimo. Jei Tiekėjas ilgiau nei 10 (dešimt) kalendorinių dienų nuo Pirkėjo kreipimosi neatsako / nepasitelkia nepriklausomo (su Pirkėju suderinto) eksperto ginčui spręsti ar (ir) jei ginčas užtruko ilgiau nei 30 (trisdešimt) kalendorinių dienų nuo Pirkėjo pirmojo kreipimosi, tai Pirkėjas turi teisę savarankiškai kreiptis dėl ekspertizės atlikimo. Tokiu atveju ekspertizės išlaidas padengia: 

7.2.3.1. jei Prekės atitinka Sutartyje nurodytus reikalavimus – Pirkėjas;

7.2.3.2. jei Prekės neatitinka Sutarties reikalavimų – Tiekėjas.

7.3.	Prekių trūkumų šalinimas

7.3.1.	Tiekėjas privalo pašalinti Prekių trūkumus sutaisydamas Prekes ar jų dalį arba pakeisdamas ją nauja Preke ar dalimi. 

7.3.2.	Pirkėjas privalo suteikti prieigą Tiekėjui atlikti Prekių trūkumų pašalinimą, kad Tiekėjas galėtų atlikti tai per nustatytus terminus. Jei Prekių trūkumai šalinami Pirkėjo darbo/veiklos vietoje, Pirkėjas ir Tiekėjas privalo susitarti dėl Prekių trūkumų šalinimo laiko.

7.3.3.	Sutaisytoje Prekių dalyje pakartotinai nustačius Prekių trūkumų, Tiekėjas privalo pakeisti Prekes naujomis kokybiškomis Prekėmis, nebent Pirkėjas raštu pritartų pagrįstam Tiekėjo pasiūlymui, kad tokias Prekes derėtų dar kartą taisyti.

7.3.4.	Pašalinus Prekių trūkumus, Garantinis terminas sutaisytajai Prekių daliai ar naujoms Prekėms vėl pradedamas skaičiuoti nuo tinkamai sutaisytų ar pakeistų Prekių (ar jų dalių) perdavimo Pirkėjui dienos.

7.3.5.	Jeigu Prekių trūkumų šalinimas gali turėti įtakos Prekių funkcionalumui, Pirkėjas gali pareikalauti Tiekėjo pakartotinai atlikti bandymus, atliktus pagal Sutartį (jei tokie buvo numatyti). Pirkėjas privalo raštu pateikti Tiekėjui tokį reikalavimą per 30 (trisdešimt) dienų po Prekių trūkumų pašalinimo. Tokie bandymai atliekami pagal anksčiau atliktų bandymų sąlygas, išskyrus tai, kad jie visais atvejais turi būti atliekami Tiekėjo rizika ir sąskaita.

7.3.6.	Tiekėjas, pašalinęs visus Prekių trūkumus, privalo apie tai informuoti Pirkėją.

7.3.7.	Pirkėjas per 5 (penkias) darbo dienas po Tiekėjo pranešimo apie Prekių trūkumų pašalinimą gavimo privalo patikrinti trūkumus, nurodytus Defektų akte arba Pirkėjo pretenzijoje, ir raštu patvirtinti, kurie Prekių trūkumai buvo pašalinti.

7.4.	Pirkėjo teisės, Tiekėjui nepašalinus Prekių trūkumų

7.4.1.	Jeigu Tiekėjas atsisako pašalinti arba nepašalina Prekių trūkumų per Pirkėjo nustatytus protingus terminus, Pirkėjas turi teisę:

7.4.1.1.	pašalinti Prekių trūkumus pats arba pasamdydamas trečiuosius asmenis, iš anksto apie tai informuodamas Tiekėją, ir pareikalauti Tiekėjo atlyginti Prekių trūkumų įvertinimo bei šalinimo išlaidas; arba

7.4.1.2.	reikalauti sumažinti Tiekėjui mokėtiną sumą ir grąžinti dėl šios sumos sumažinimo susidariusią permoką per 30 (trisdešimt) dienų nuo Tiekėjui nustatyto termino pašalinti Prekių trūkumus pabaigos.

7.4.2.	Jeigu Prekių trūkumų neįmanoma pašalinti, Pirkėjas turi teisę nemokėti už tokias Prekes ar reikalauti grąžinti permoką.

7.4.3.	Tiekėjui pagal Sutartį mokėtina sumažinama tiek, kiek sumažėja Prekių vertė Pirkėjui dėl Prekių trūkumų. Į Prekių vertės sumažėjimą, be kita ko, įskaičiuojamos Pirkėjo išlaidos Prekių trūkumų įvertinimui ir šalinimui, Prekių vertės sumažėjimas, Pirkėjo esamų ar būsimų išlaidų Prekių eksploatavimui padidėjimas (jeigu tokios išlaidos buvo vertinamos pirkimo metu).

7.4.4.	Jeigu dėl Prekių trūkumų tampa neįmanoma naudoti Prekių pagal Sutartyje numatytą paskirtį, Pirkėjas turi teisę reikalauti Tiekėjo grąžinti sumokėtą Prekių kainą.

7.4.5.	Tiekėjas privalo patenkinti Pirkėjo pagal 7.4.4 punktą pareikštą piniginį reikalavimą per 30 (trisdešimt) dienų arba per ilgesnį Pirkėjo reikalavime nurodytą protingą terminą. 

7.4.6.	Už vėlavimą pašalinti Prekių trūkumus, įskaitant 7.4.1 punkte numatytą atvejį, Pirkėjas privalo reikalauti Tiekėjo sumokėti Specialiosiose sąlygose nustatyto dydžio netesybas. 

8.	PRISTATYMO TERMINAI

8.1.	Pristatymo terminai ir Prekių tiekimo grafikas

8.1.1.	Tiekėjas privalo pristatyti Prekes laikydamasis terminų, nurodytų Specialiosiose sąlygose. 

8.1.2.	Jei taikytina, Tiekėjas privalo ne vėliau kaip per 14 (keturiolika) darbo dienų nuo Sutarties įsigaliojimo arba per kitą pirkimo dokumentuose nurodytą terminą parengti ir pateikti Pirkėjui suderinimui Prekių tiekimo grafiką (toliau – Grafikas).

8.1.3.	Jei aktualu, Grafike turi būti pažymėta, kurios Prekės gali būti pristatomos lygiagrečiai, o kurios gali būti pristatomos tik numatytu eiliškumu.

8.1.4.	Jeigu Prekių pristatymas atsilieka nuo Grafiko, Tiekėjas privalo pateikti atnaujintą Grafiką ir suderinti jį su Pirkėju. Atnaujintame Grafike turi būti pažymėti visi atnaujinimai tokiu būdu, kad būtų lengva juos pastebėti. Ši sąlyga netaikoma, kai Tiekėjas įgyja teisę į pristatymo terminų pratęsimą, – tokiu atveju Tiekėjas turi atnaujinti Grafiką, atsižvelgdamas į pratęstus pristatymo terminus. 

8.2.	Netesybos už Prekių pristatymo vėlavimą

8.2.1.	Jeigu Tiekėjas praleidžia Prekių pristatymo terminus, Tiekėjui taikomos Specialiosiose sąlygose nurodyto dydžio netesybos. 

8.2.2.	Tiekėjui praleidus Prekių dalies pristatymo terminą, netesybos skaičiuojamos nuo Prekių dalies pristatymo termino pabaigos (neįskaitytinai) iki Prekių dalies pristatymo datos (įskaitytinai), nustatytos pagal Prekių perdavimo–priėmimo aktus. 

9.	PRIEVOLIŲ PAGAL SUTARTĮ ĮVYKDYMO UŽTIKRINIMO BŪDAI

9.1.	Šalių prievolių pagal Sutartį įvykdymas yra užtikrinamas Bendrųjų sąlygų 10 straipsnio ir Specialiųjų sąlygų 8 dalyje nurodyta Sutarties įvykdymo užtikrinimo tvarka, 12.1.3 punkte nurodytu avanso grąžinimo užtikrinimu (jeigu Specialiosiose sąlygose yra nurodytas avanso dydis ir yra reikalaujama avanso užtikrinimo), Specialiųjų sąlygų 9 dalyje nurodytomis netesybomis. 

10.	SUTARTIES ĮVYKDYMO UŽTIKRINIMAS

10.1. Šio Sutarties skyriaus nuostatos taikomos tuomet, jei Specialiosiose sąlygose numatyta, kad tinkamam Sutarties įvykdymui užtikrinti Tiekėjas turi pateikti banko garantiją arba draudimo bendrovės laidavimo raštą arba kitą Specialiosiose sąlygose nurodytą garantą[footnoteRef:2]. [2:  Kai Specialiosiose sąlygose nurodoma, kad Pirkėjas reikalauja pateikti kredito unijos išduotą Sutarties įvykdymo užtikrinimą, šio skyriaus nuostatos taikomos pagal poreikį ir Pirkėjas gali nusimatyti papildomus reikalavimus tokio garanto pateikimui, atitinkančius Įstatymų nuostatas. ] 


10.2. Tiekėjas privalo pateikti Pirkėjui Specialiosiose sąlygose nurodytos rūšies ir dydžio Sutarties įvykdymo užtikrinimą – pirmo pareikalavimo banko garantiją arba draudimo bendrovės laidavimo raštą (kartu su pasiūlymo laidavimo draudimo raštu turi būti pateiktas ir pasirašytas draudimo liudijimas (polisas) bei dokumentas, įrodantis, kad draudimo įmoka už išduotą laidavimą yra sumokėta), atitinkantį šiame Sutarties skyriuje nurodytas sąlygas, per Specialiosiose sąlygose nustatytą terminą (toliau – Sutarties įvykdymo užtikrinimas). 
10.3. Jei Tiekėjas nepateikia Pirkėjui Sutarties įvykdymo užtikrinimo pagal Sutarties sąlygas, laikoma, kad Tiekėjas atsisakė sudaryti Sutartį ir Pirkėjas turi teisę VPĮ nustatyta tvarka pasiūlyti sudaryti Sutartį kitam tiekėjui. 

10.4. Prieš pateikdamas Sutarties įvykdymo užtikrinimą, Tiekėjas gali prašyti Pirkėjo patvirtinti, kad Pirkėjas sutinka priimti Tiekėjo siūlomą Sutarties įvykdymo užtikrinimą. Tokiu atveju, Pirkėjas privalo atsakyti Tiekėjui ne vėliau kaip per 5 (penkias) darbo dienas nuo Tiekėjo prašymo gavimo dienos. 

10.5. Sutarties įvykdymo užtikrinime bankas (draudimo bendrovė) privalo neatšaukiamai ir besąlygiškai įsipareigoti ne vėliau kaip per 15 (penkiolika) dienų nuo Pirkėjo raštiško pranešimo apie Tiekėjo Sutartyje nustatytų prievolių pažeidimą, dalinį ar visišką jų nevykdymą arba netinkamą vykdymą gavimo dienos, sumokėti Pirkėjui Sutarties įvykdymo užtikrinime nurodytą sumą, pinigus pervedant į Pirkėjo sąskaitą.  

10.6. Sutarties įvykdymo užtikrinime negali būti nurodyta, kad bankas (draudimo bendrovė) atsako tik už tiesioginių nuostolių atlyginimą. Bankas (draudimo bendrovė) neturi teisės reikalauti, kad Pirkėjas pagrįstų savo reikalavimą. Pirkėjas pranešime bankui (draudimo bendrovei) nurodo, kad Sutarties įvykdymo užtikrinimo suma jam priklauso dėl to, kad Tiekėjas iš dalies ar visiškai neįvykdė Sutarties ir (arba) ji buvo nutraukta dėl Tiekėjo kaltės. Pirkėjas neįsipareigoja įrodyti realiai patirtų nuostolių ir Tiekėjas, pasirašydamas Sutartį ir pateikdamas Sutarties įvykdymo užtikrinimą, patvirtina, kad Sutarties įvykdymo užtikrinimo suma laikytina minimaliais neįrodinėjamais Pirkėjo nuostoliais. 

10.7. Sutarties įvykdymo užtikrinimas turi įsigalioti ne vėliau negu jo pateikimo Pirkėjui dieną. 

10.8. Sutarties įvykdymo užtikrinimo suma turi būti nurodoma ir išmokama eurais. 

10.9. Sutarties įvykdymo užtikrinimas turi būti surašytas lietuvių arba anglų kalba (esant Pirkėjo prašymui, turi būti pateiktas vertimas į lietuvių kalbą). 

10.10. Sutarties įvykdymo užtikrinime nurodytas jo galiojimo terminas turi būti ne trumpesnis negu 30 (trisdešimt) dienų po Sutartyje numatyto vėliausio sutartinių įsipareigojimų įvykdymo termino pabaigos. 

10.11. Jeigu Sutarties trukmė yra ilgesnė nei 1 (vieneri) metai, Tiekėjas turi teisę pateikti 1 (vienerius) metus galiojantį Sutarties įvykdymo užtikrinimą, tačiau privalo pratęsti Sutarties įvykdymo užtikrinimo galiojimo terminą ne vėliau, nei pasibaigia pateikto Sutarties įvykdymo užtikrinimo galiojimo terminas. 

10.12. Jeigu Sutartyje nustatytomis sąlygomis yra pratęsiamas Prekių pristatymo terminas, Tiekėjas, per 5 (penkias) darbo dienas po Susitarimo dėl Prekių pristatymo termino pratęsimo pasirašymo, privalo Pirkėjui pateikti naują arba pratęstą Sutarties įvykdymo užtikrinimą 1 (vienu) mėnesiu ilgesniam nei pratęsiamam Prekių pristatymo laikotarpiui. Susitarimas dėl Prekių pristatymo termino pratęsimo įsigalioja tik pateikus naują Sutarties įvykdymo užtikrinimą (arba jo pratęsimą). Tiekėjas turi užtikrinti, kad pratęsiant Sutarties įvykdymo užtikrinimo terminą neatsirastų laikotarpis, per kurį Tiekėjo prievolių vykdymas būtų neužtikrintas. 

10.13. Tiekėjui laiku nepratęsus Sutarties įvykdymo užtikrinimo galiojimo termino arba nepateikus naujo Sutarties vykdymo užtikrinimo, Pirkėjas turi teisę reikalauti Specialiosiose sąlygose nustatyto dydžio delspinigių nuo Sutarties kainos dydžio už kiekvieną pradelstą dieną arba sulaikyti mokėjimus Tiekėjui Sutarties įvykdymo užtikrinimo sumai. Tokiu atveju, sulaikytos sumos, atskaičius teisėtai iš jų atliktus įskaitymus, Tiekėjui bus išmokėtos ne anksčiau, nei bus pratęstas Sutarties įvykdymo užtikrinimo galiojimo terminas arba pateiktas naujas Sutarties įvykdymo užtikrinimas, arba išnyks įsipareigojimas jį pateikti ar pratęsti jo galiojimo terminą. 

10.14. Pirkėjas turi teisę nepriimti Sutarties įvykdymo užtikrinimo ir (ar) laikyti jį negaliojančiu, ir (ar) kreiptis į Tiekėją dėl naujo Sutarties įvykdymo užtikrinimo pateikimo Pirkėjui, o Tiekėjas privalo Sutarties įvykdymo užtikrinimą pateikti per trumpiausiai įmanomą terminą, jei Sutarties įvykdymo užtikrinimas neatitinka Sutartyje keliamų reikalavimų arba Pirkėjas turi informacijos, susijusios su Sutarties įvykdymo užtikrinimą išdavusio banko (draudimo bendrovės) veiklos sustabdymu arba galimu veiklos sustabdymu (įskaitant nemokumą, likvidavimą ar teisinės apsaugos taikymo procedūras). 

10.15. Jei Tiekėjas pažeidžia Sutartimi nustatytus įsipareigojimus, dalinai ar visiškai įsipareigojimų nevykdo (ar juos vykdo ne pagal Sutarties sąlygas), Pirkėjas pasinaudoja Sutarties įvykdymo užtikrinimu. Tiekėjas, siekdamas toliau vykdyti Sutarties įsipareigojimus, privalo per 5 (penkias) darbo dienas pateikti Pirkėjui naują Specialiosiose sąlygose nurodyto dydžio Sutarties įvykdymo užtikrinimą. 

10.16. Pirkėjas gali pasinaudoti Sutarties įvykdymo užtikrinimu, esant bet kuriai iš žemiau nurodytų aplinkybių:  

10.16.1. Tiekėjas nevykdo arba netinkamai vykdo savo įsipareigojimus pagal Sutartį;  

10.16.2. Tiekėjas per protingai nustatytą laikotarpį neįvykdo Pirkėjo nurodymo ištaisyti Prekių trūkumus;  

10.16.3. jei dėl bet kokių Tiekėjo veiksmų (veikimo ar neveikimo) Pirkėjas patyrė nuostolius (įskaitant, bet neapribojant, papildomas išlaidas, negautas pajamas ar kitus tiesioginius ir netiesioginius nuostolius, delspinigius ir (arba) baudas (jei tai yra numatyta Specialiosiose sutarties sąlygose));  

10.16.4. Tiekėjas be pateisinamos priežasties (ne Sutartyje nustatytais atvejais) vienašališkai nutraukia Sutartį. 

10.17. Sutarties įvykdymo užtikrinimas Tiekėjui grąžinamas (arba atsisakoma teisių į Sutarties įvykdymo užtikrinimą, kai jis pasirašytas elektroniniu parašu) ne vėliau kaip per 30 (trisdešimt) kalendorinių dienų nuo Sutartyje numatyto vėliausio sutartinių įsipareigojimų įvykdymo termino.

11.	SUTARTIES KAINA

11.1.	Sutarties kaina ir jos perskaičiavimas

11.1.1.	Sutarties kaina, kurią Pirkėjas privalo sumokėti Tiekėjui už faktiškai pristatytas Prekes pagal Sutarties sąlygas, įskaitant visus Susitarimus, yra apskaičiuojama, taikant kainos apskaičiavimo būdą ar būdus, nurodytus Specialiosiose sąlygose.

11.1.2.	Pradinės sutarties vertė, už kurią Tiekėjas įsipareigojo pagal Sutarties sąlygas pristatyti Prekes, yra nurodyta Specialiosiose sąlygose.

11.1.3.	Laikoma, kad į Pradinės sutarties vertę yra įtrauktos visos Tiekėjo išlaidos, susijusios su visų Prekių pristatymu, taip pat su tinkamu ir kokybišku šioje Sutartyje numatytų kitų Tiekėjo įsipareigojimų įvykdymu, įskaitant draudimus, muitus ir kitokias išlaidas, Tiekėjo patirtas vykdant Sutartyje numatytus įsipareigojimus.

11.1.4.	 Sutarties kainos peržiūra atliekama Sutarties Specialiųjų sąlygų 5.3 punkte nustatyta tvarka.

11.1.5.	 Sutarties kiekių (apimčių) keitimas atliekamas Sutarties Specialiųjų sąlygų 5.4 punkte nustatyta tvarka.

12.	ATSISKAITYMO TVARKA

12.1.	Išankstinis mokėjimas (avansas)

12.1.1. Šio 12.1 poskyrio sąlygos taikomos tuo atveju, jei Specialiosiose sąlygose yra nurodyta, kad Tiekėjui mokamas avansas.  

12.1.2. Pirkėjas sumoka Tiekėjui avansą – ne daugiau kaip Specialiosiose sąlygose nurodytas avanso dydis.

12.1.3. Tiekėjas, norėdamas gauti avansą, kreipdamasis dėl avanso išmokėjimo, ne vėliau kaip per 5 (penkias) darbo dienas nuo Sutarties pasirašymo dienos kartu su išankstinio mokėjimo sąskaita Pirkėjui turi pateikti avanso užtikrinimą – banko garantiją arba draudimo bendrovės laidavimo raštą (kartu su pasiūlymo laidavimo draudimo raštu turi būti pateiktas laidavimo draudimo liudijimas (polisas) su nuoroda į taisykles, kurių pagrindu buvo nustatytos draudimo sąlygos bei mokestinio pavedimo, patvirtinančio draudimo polise nurodytos draudimo įmokos apmokėjimą, kopija) arba kitą garantą[footnoteRef:3] ne mažesnei kaip Specialiosiose sąlygose prašomo avanso dydžio sumai (toliau – Avanso užtikrinimas).  [3:  Kai Specialiosiose sąlygose nurodoma, kad Pirkėjas reikalauja pateikti kredito unijos išduotą Avanso užtikrinimą, šio poskyrio nuostatos taikomos pagal poreikį ir Pirkėjas gali nusimatyti papildomus reikalavimus tokio garanto pateikimui, atitinkančius Įstatymų nuostatas.] 


12.1.4. Prieš pateikdamas Avanso užtikrinimą, Tiekėjas gali prašyti Pirkėjo patvirtinti, kad Pirkėjas sutinka priimti Tiekėjo siūlomą Avanso užtikrinimą. Tokiu atveju, Pirkėjas privalo atsakyti Tiekėjui ne vėliau kaip per 5 (penkias) darbo dienas nuo Tiekėjo prašymo gavimo dienos. 

12.1.5. Avanso užtikrinimu bankas (draudimo bendrovė) privalo neatšaukiamai ir besąlygiškai įsipareigoti ne vėliau kaip per 15 (penkiolika) dienų nuo Pirkėjo raštiško pranešimo apie Sutarties neįvykdymą ar Sutarties nutraukimą dėl Tiekėjo kaltės, sumokėti Pirkėjui sumą, neviršijančią išmokėto avanso sumos ir užtikrinimo sumos, pinigus pervedant į Pirkėjo sąskaitą.  

12.1.6. Avanso užtikrinime negali būti nurodyta, kad bankas (draudimo bendrovė) atsako tik už tiesioginių nuostolių atlyginimą. Bankas (draudimo bendrovė) neturi teisės reikalauti, kad Pirkėjas pagrįstų savo reikalavimą. Pirkėjas pranešime bankui (draudimo bendrovei) nurodys, kad avanso užtikrinimo suma jam priklauso dėl to, kad Tiekėjas iš dalies ar visiškai neįvykdė Sutarties sąlygų ir (arba) ji buvo nutraukta dėl Tiekėjo kaltės ir Tiekėjas negrąžino avanso.  

12.1.7. Avanso užtikrinimo suma turi būti nurodoma ir išmokama eurais. 

12.1.8. Avanso užtikrinimas turi būti surašytas lietuvių arba anglų kalba (esant Pirkėjo prašymui, turi būti pateiktas vertimas į lietuvių kalbą). 

12.1.9. Avanso užtikrinime nurodytas jo galiojimo terminas turi būti ne trumpesnis negu 30 (trisdešimt) dienų po Sutartyje numatyto vėliausio sutartinių įsipareigojimų įvykdymo termino pabaigos.  

12.1.10. Avanso užtikrinimas, neatitinkantis šiame Sutarties poskyryje nustatytų reikalavimų, nebus priimamas. 

12.1.11. Jei Sutarties vykdymo metu Avanso užtikrinimą išdavęs bankas (draudimo bendrovė) negali įvykdyti savo įsipareigojimų, Pirkėjas gali raštu pareikalauti Tiekėjo per 10 (dešimt) darbo dienų pateikti naują Avanso užtikrinimą, tokiomis pačiomis sąlygomis kaip ir ankstesnysis. 

12.1.12. Pirkėjas sumoka Tiekėjui per Specialiosiose sąlygose numatytą terminą nuo išankstinio mokėjimo sąskaitos ir Avanso užtikrinimo gavimo dienos. Sumokėto avanso suma išskaitoma iš mokėjimo sumos. 

12.1.11. Nutraukus Sutartį Tiekėjas privalo grąžinti Pirkėjui gautą avansą per 5 (penkias) darbo dienas (jeigu dalis Prekių pristatyta, Pirkėjas jas yra priėmęs ir jomis gali naudotis pagal paskirtį – grąžinama ta avanso dalis, kuri viršija Pirkėjo priimtų Prekių kainą). Jei Tiekėjas negrąžina gauto avanso, Pirkėjas pasinaudoja Avanso užtikrinimu (jei taikoma). Tais atvejais, jei nebuvo taikytas Bendrųjų sąlygų 12.1.3. punktas, Tiekėjas turi sumokėti Specialiosiose sąlygose nurodyto dydžio netesybas, skaičiuojamas nuo grąžintinos avanso sumos už laikotarpį nuo avanso išmokėjimo iki jo grąžinimo.

12.2.	Mokėjimų tvarka

12.2.1.	 Po to, kai Tiekėjas gauna Pirkėjo pasirašytą Prekių perdavimo–priėmimo aktą be išlygų, Tiekėjas privalo per 5 (penkias) darbo dienas elektroniniu būdu pateikti Pirkėjui elektroninę sąskaitą faktūrą mokėtinai sumai, nurodytai Prekių perdavimo–priėmimo akte:

12.2.1.1.	elektroninę sąskaitą faktūrą, atitinkančią Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – Europos elektroninių sąskaitų faktūrų standartas), Tiekėjas privalo  pateikti per sąskaitų administravimo bendrąją informacinę sistemą SABIS.


12.2.2.	 Pirkėjas elektronines sąskaitas faktūras priima ir apdoroja naudodamasis sąskaitų administravimo bendrosios informacinės sistemos SABIS priemonėmis, išskyrus VPĮ nustatytus išimtinius atvejus.

12.2.3.	Išankstinio mokėjimo sąskaitas (jeigu Specialiosiose sąlygose yra numatytas avanso mokėjimas) Tiekėjas privalo pateikti šiame Sutarties poskyryje nustatyta tvarka.
12.2.4.	Pirkėjas atlieka mokėjimus už Prekes Specialiosiose sąlygose numatytu dažnumu.

12.2.5.	Už mokėjimų pagal Sutartį vėlavimus, Pirkėjui taikomos netesybos Specialiosiose sąlygose nustatyta tvarka.

12.2.6.	Jeigu bet kuriuo metu po Prekių perdavimo–priėmimo akto sudarymo paaiškėja, kad į jį įtrauktos Sutarties ir/ar Įstatymų reikalavimų neatitinkančios Prekės, Pirkėjas privalo nedelsdamas pateikti dėl jų pretenziją Tiekėjui. Tokiu atveju Pirkėjas turi teisę sulaikyti mokėjimus Tiekėjui, atitinkančius tokių Prekių vertę, iki tol, kai Tiekėjas pašalina nustatytus Prekių trūkumus ir Šalys tą patvirtina. Jeigu netinkamų Prekių vertė viršija likusią pagal Sutartį Tiekėjui mokėtiną Sutarties kainos dalį, Pirkėjas turi teisę dėl tokio perviršio pareikšti mokėjimo reikalavimą pagal Sutarties įvykdymo užtikrinimą ir gautąją sumą sulaikyti kaip užstatą. Tiekėjui pašalinus Prekių trūkumus, Pirkėjas privalo sumokėti Tiekėjui sulaikytąją (paimtą kaip užstatas) sumą kartu su artimiausiu eiliniu mokėjimu pagal Sutartį, o jeigu Pirkėjas yra sumokėjęs visą Sutarties kainą, – per 30 (trisdešimt) dienų po to, kai Šalys patvirtina Prekių trūkumų pašalinimą. 

12.2.7.	Jei Prekės pristatomos dalimis, aukščiau nurodyta atsiskaitymo tvarka galioja kiekvienai tokiai daliai, jei Specialiosiose sąlygose nenustatyta kitaip.

12.2.8.	Jeigu Šalys sudaro trišalį susitarimą su subtiekėju:

12.2.8.1.	Pirkėjas privalo pervesti subtiekėjui mokėtiną sumą į subtiekėjo banko sąskaitą, nurodytą trišaliame susitarime, o likutį pervesti į Tiekėjo banko sąskaitą po to, kai pagal Sutarties ir trišalio susitarimo reikalavimus sudaromas pristatytų Prekių perdavimo–priėmimo aktas ir Tiekėjas pateikia Sąskaitą už Prekes Pirkėjui;

12.2.8.2.	jeigu Pirkėjas pagal 12.2.6 punktą pareiškia pretenziją Tiekėjui dėl apmokėtų Prekių trūkumų, Tiekėjas turi teisę nurodyti Pirkėjui, kurią tokių Prekių dalį, pinigine išraiška, atliko konkretus subtiekėjas. Tokiu atveju Pirkėjas turi teisę, vadovaudamasis 12.2.6 punktu, sulaikyti mokėjimus tokiam subtiekėjui, jeigu Pirkėjas turi jam mokėtinų sumų, arba pačiam Tiekėjui.

12.3.	Kiti atsiskaitymo klausimai

12.3.1.	Pirkėjas privalo pervesti mokėjimus Tiekėjui į Tiekėjo banko sąskaitą, nurodytą Specialiosiose sąlygose.

12.3.2.	Pirkėjas turi teisę sumas, gautinas iš Tiekėjo, išskaityti iš mokėjimų Tiekėjui pagal Sutartį (vienašališkai daryti įskaitymus). Dėl šios priežasties Tiekėjas neturi teisės perleisti arba įkeisti reikalavimo teisių į gautinas pagal Sutartį sumas tretiesiems asmenims arba kitaip jomis disponuoti be Pirkėjo sutikimo.

12.3.3.	Visi mokėjimai pagal Sutartį atliekami eurais.

12.3.4.	Už pavėluotus mokėjimus pagal Sutartį mokančioji Šalis privalo sumokėti kitai Šaliai Specialiosiose sąlygose nurodyto dydžio netesybas.

13.	KONFIDENCIALI INFORMACIJA

13.1.	Šalys įsipareigoja laikytis konfidencialumo ir be kitos Šalies rašytinio sutikimo neatskleisti tos Šalies informacijos, nurodytos kaip konfidencialios, jokiems Šalies darbuotojams, su Šalimi susijusiems ar kitiems tretiesiems asmenims, kuriems nėra būtina šią informaciją naudoti jų darbo tikslais, išskyrus žemiau nurodytus atvejus.

13.2.	Šalis turi teisę atskleisti kitos Šalies konfidencialią informaciją šiais atvejais:

13.2.1.	konfidencialios informacijos atskleidimas yra būtinas tinkamam Šalies teisių ar pareigų pagal Sutartį įgyvendinimui – tačiau tokiu atveju informaciją galima atskleisti tik ta apimtimi, kiek tai yra reikalinga sutartinių teisių ar pareigų įgyvendinimui, ir tik tokiems tretiesiems asmenims, kuriems būtina, su sąlyga, kad konfidencialią informaciją gaunantys tretieji asmenys prisiima tokius pačius konfidencialumo įsipareigojimus, kokie yra nustatyti šioje Sutartyje. Jeigu tretieji asmenys atskleidžia konfidencialią informaciją, Šalis atsako už jų veiksmus kaip už savo;

13.2.2.	konfidencialią informaciją yra būtina atskleisti pagal Įstatymų reikalavimus, įskaitant atvejus, kai to pareikalauja Valdžios institucija. 

13.3.	Prieš atskleisdama konfidencialią informaciją, Šalis privalo informuoti kitą Šalį (tiek, kiek tai nedraudžiama pagal Įstatymus) apie būtinybę arba gautą Valdžios institucijos reikalavimą atskleisti konfidencialią informaciją ir imtis protingų priemonių, siekdama užtikrinti atskleistos informacijos konfidencialumą.

13.4.	Šalis atsako:

13.4.1.	už bet kokį neteisėtą, įskaitant atsitiktinį, kitos Šalies konfidencialios informacijos ar bet kurios jos dalies atskleidimą ar perdavimą arba konfidencialios informacijos neteisėtą naudojimą;

13.4.2.	už tai, kad nesiėmė visų protingų veiksmų, kad išsaugotų ir apsaugotų kitos Šalies konfidencialią informaciją ar bet kurią jos dalį, užkirstų kelią tolesniam jos neteisėtam atskleidimui, perdavimui ar naudojimui.

13.5.	Šalis nepagrįstai atskleidusi kitos Šalies konfidencialią informaciją privalo sumokėti kitai Šaliai Specialiosiose sąlygose nurodyto dydžio baudą. Šalys įsipareigoja laikytis konfidencialumo įsipareigojimo ir pasibaigus Sutarčiai.

14.	ASMENS DUOMENŲ APSAUGA

14.1.	Šalys įsipareigoja užtikrinti asmens duomenų saugumą bei asmens duomenų tvarkymą vykdyti teisėtai, vadovaujantis 2016 m. balandžio 27 d. priimto Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų tvarkymą, nuostatomis.

14.2. Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuriuo nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų valdytojo prievoles ir teises. 

15.	INTELEKTINĖ NUOSAVYBĖ

15.1. Visi rezultatai ir su jais susijusios teisės, įgytos vykdant Sutartį, įskaitant intelektinės nuosavybės teises, išskyrus asmenines neturtines teises į intelektinės veiklos rezultatus, yra Pirkėjo nuosavybė, pereinanti Pirkėjui nuo Prekių perdavimo – priėmimo momento be jokių apribojimų, kurią Pirkėjas gali naudoti, publikuoti, perleisti ar perduoti be atskiro Tiekėjo sutikimo tretiesiems asmenims, jei Specialiosiose sąlygose nenumatyta kitaip ar intelektinės nuosavybės teisės negali būti perduodamos nuosavybės teise dėl Prekių pobūdžio ar (ir) Prekių gamintojo išimtinių teisių, patentų ir kt. 

15.2. Tiekėjas įsipareigoja atlyginti nuostolius Pirkėjui dėl bet kokių reikalavimų, kylančių dėl intelektinės nuosavybės teisių, įskaitant, bet neapsiribojant, dėl patento, prekių ženklo, pramoninio dizaino savininko (naudotojo) teisės (registruojamos arba ne), teisės, kylančios iš paraiškų bet kurioms minėtoms teisėms įregistruoti, autoriaus teisės, duomenų bazių gamintojų (sui generis) teisės, firmų, įmonių, organizacijų, verslo pavadinimų ar vardų savininkų ir kitos panašios teisės ar įsipareigojimai, nepriklausomai nuo to, ar jie registruoti Lietuvoje, ar kitose šalyse, ar neregistruotini, kaip numatyta Sutartyje, išskyrus atvejus, kai toks pažeidimas atsiranda dėl Pirkėjo kaltės. 

15.3. Tiekėjas neturi teisės be išankstinio rašytinio Pirkėjo sutikimo naudoti Pirkėjo simbolių, pavadinimo ir ženklo reklamoje, rinkodaroje, taip pat naudotis Pirkėjo sukurtais intelektiniais veiklos rezultatais. Pažeidus reikalavimą, Tiekėjui taikoma 1 (vieno) procento bauda nuo Sutarties kainos be PVM.

16.	PAREIŠKIMAI IR GARANTIJOS

16.1. Kiekviena iš Šalių pareiškia ir garantuoja kitai Šaliai, kad:

16.1.1. yra teisėtai priimti ir galioja visi būtini sprendimai, gauti leidimai bei sutikimai, taip pat teisėtai atlikti ir galioja kiti teisiniai veiksmai, reikalingi Sutarties sudarymui, galiojimui ir vykdymui;

16.1.2. sudarydama Sutartį, Šalis neviršija savo kompetencijos ir nepažeidžia jai taikomų Įstatymų, teismo ar arbitražo teismo sprendimų, administracinių aktų, sutarčių ar kitų prievolių pagal taikomą privatinę teisę, viešąją teisę, Europos Sąjungos teisę arba tarptautinę teisę;

16.1.3. Šalies atstovas turi visus reikiamus įgaliojimus sudaryti ir įvykdyti Sutartį; Šalies atstovas, sudarydamas ir pasirašydamas Sutartį, nepažeidžia Šalies įstatų, nuostatų ir kitų vidaus dokumentų, Šalies valdymo ir kitų organų ir (ar) kreditorių teisių ir teisėtų interesų, sudarydamas Sutartį jis Šalies ir Šalies organų narių, kreditorių atžvilgiu veikia sąžiningai ir protingai;

16.1.4. Šalis įvertino visas aplinkybes, turinčias esminės reikšmės Sutarties sudarymui ir jos vykdymui; nė viena iš Sutartyje nurodytų sąlygų ir aplinkybių neturi neigiamos įtakos Šalies valiai sudaryti Sutartį tokiomis sąlygomis, kurios nurodytos Sutartyje, ir vykdyti iš Sutarties kylančius įsipareigojimus;

16.1.5. Sutartis sudaroma vadovaujantis sąžiningumo, protingumo, teisingumo ir Šalių lygiateisiškumo principais, nenaudojant apgaulės ar spaudimo. Šalys atskleidė viena kitai visą joms žinomą informaciją, turinčią esminės reikšmės Sutarties sudarymui ir jos vykdymui;

16.1.6. visi Šalies pareiškimai ir garantijos yra išsamūs ir nepalieka nutylėtų jokių aplinkybių, kurios darytų šiuos pareiškimus ar garantijas neteisingais.

16.2. Tiekėjas papildomai pareiškia ir garantuoja Pirkėjui, kad Tiekėjas, subtiekėjai, jungtinės veiklos partneriai ir specialistai turi galiojančius ir teisėtus visus Įstatymuose numatytus leidimus, licencijas, atestatus, teisės pripažinimo dokumentus, reikalingus vykdant Sutartį.

16.3. Tiekėjas garantuoja, kad Pirkėjui tiekiamos Prekės jam priklauso nuosavybės teise ir jokie tretieji asmenys neturi pretenzijų į Sutartimi perduodamas Prekes (įkeitimai, areštai ar pan.) .

17.	BENDRIEJI ATSAKOMYBĖS KLAUSIMAI

17.1. Netesybų už vėlavimą ar pareigų pagal Sutartį pažeidimą sumokėjimas neatleidžia Šalies nuo Sutartyje numatytų jos pareigų vykdymo.

17.2. Netesybų sumokėjimas ir (ar) Sutarties įvykdymo užtikrinimo gavimas nepanaikina Šalies teisės reikalauti, kad kita Šalis kompensuotų jos patirtus tiesioginius nuostolius. Šioje Sutartyje nustatytos netesybos yra laikomos minimaliais, neįrodinėtinais Šalių nuostoliais. Kiekviena iš Šalių turi teisę gauti iš kitos Šalies tiesioginių nuostolių, atsiradusių dėl kitos Šalies netinkamo įsipareigojimų pagal Sutartį vykdymo ar nevykdymo, neviršijant Pradinės sutarties vertės be PVM, jei teisės aktai nenumato, kad privalo būti kompensuota didesnė suma. Šiame punkte numatytas atsakomybės ribojimas netaikomas, jei žala atsirado dėl konfidencialumo įsipareigojimų ar intelektinės nuosavybės teisių pažeidimo.

17.3. Tuo atveju, jei paaiškėja, kad kuris nors iš šioje Sutartyje pateiktų pareiškimų ar garantijų buvo iš esmės neteisingas, melagingas ar klaidinantis, Šalis pažeidėja nukentėjusiai Šaliai privalo atlyginti visus tiesioginius nuostolius, kuriuos nukentėjusioji Šalis patyrė dėl tokio neteisingo, melagingo ar klaidinančio pareiškimo ar garantijos.

17.4. Šioje Sutartyje numatytos teisių gynybos priemonės neapriboja Šalių teisės pasinaudoti kitomis teisėtomis teisių gynybos priemonėmis.

17.5. Šalių atsakomybė pagal šią Sutartį yra apribota tiesioginiais nuostoliais – nė viena iš Šalių negali būti laikoma atsakinga kitai Šaliai dėl pelno praradimo, dėl nuostolių, kylančių iš sutarties, kurią Šalis sudarė su trečiuoju asmeniu, arba dėl bet kurių kitų netiesioginių nuostolių ar žalos, susijusių su Sutartimi. 

17.6. Atsakomybės apribojimai pagal Sutartį netaikomi, kai žala padaroma tyčia arba dėl didelio neatsargumo, padaroma neturtinė žala, sužalojama sveikata ar atimama gyvybė, taip pat kai padaroma žala (nuostoliai) tretiesiems asmenims, įskaitant atvejus, jeigu vienos Šalies padarytą žalą tretiesiems asmenims atlygina kita Šalis.

17.7. Pasibaigus Sutarties galiojimui, Šalys neatleidžiamos nuo atsakomybės už Sutarties pažeidimą. Pasibaigus Sutarties galiojimui, Šalys nepraranda teisės reikalauti atlyginti dėl Sutarties nevykdymo patirtus nuostolius bei sumokėti netesybas. 

18.	NENUGALIMA JĖGA (FORCE MAJEURE)

18.1.	Atsakomybė pagal Sutartį netaikoma, taip pat Šalys gali būti visiškai ar iš dalies atleistos nuo civilinės atsakomybės šiais pagrindais:

18.1.1.	Dėl nenugalimos jėgos (force majeure) – taikomos Lietuvos Respublikos civilinio kodekso 6.212 straipsnio ir Lietuvos Respublikos Vyriausybės 1996 m. liepos 15 d. nutarimu Nr. 840 “Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo” patvirtintų taisyklių nuostatos.
18.1.2.	dėl Europos Sąjungos valstybių veiksmų – kai prievolę pagal Sutartį įvykdyti neįmanoma dėl privalomų ir nenumatytų Europos Sąjungos valstybės institucijų veiksmų (aktų), kurių Šalys neturėjo teisės ginčyti ir šie veiksmai negalėjo būti iš anksto numatyti.
18.2.	Šalis, prašanti ją atleisti nuo atsakomybės, privalo pranešti kitai Šaliai apie nenugalimos jėgos aplinkybes nedelsiant, bet ne vėliau kaip per 5 (penkias) kalendorines dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Šalis taip pat turi pateikti kitai Šaliai atitinkamą pranešimą, kai išnyksta įsipareigojimų nevykdymo pagrindas.

18.3.	Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

18.4.	Jeigu nenugalimos jėgos (force majeure) aplinkybės tęsiasi ilgiau negu 1 (vieną) mėnesį nuo pranešimo apie jas gavimo dienos, bet kuri Šalis gali nutraukti Sutartį apie tai pranešusi kitai šaliai prieš 5 (penkias) darbo dienas. Nenugalima jėga nelaikoma tai, kad Šalis neturi reikiamų finansinių išteklių arba skolininko kontrahentai pažeidžia savo prievoles, arba skolininkas pažeidžia savo prievoles kontrahentams. 

19.	SUTARTIES NUOSTATŲ NEGALIOJIMAS

19.1.	Jeigu kuri nors Sutarties nuostata yra arba tampa dalinai ar pilnai negaliojanti, Šalys privalo kuo skubiau sudaryti Susitarimą, ir juo pakeisti negaliojančią nuostatą kita nuostata, kuri, kiek tai yra įmanoma, turėtų tokį patį ekonominį ir teisinį efektą, kokio buvo siekta susitariant dėl negaliojančios Sutarties nuostatos. Tokia negaliojanti nuostata nedaro negaliojančiomis kitų Sutarties nuostatų, jeigu tai nepažeidžia Įstatymų ir galima daryti prielaidą, kad Sutartis būtų buvusi teisėtai sudaryta ir neįtraukus nuostatos, kuri yra negaliojanti.

19.2.	Jeigu Specialiosiose sąlygose numatytas Bendrųjų sąlygų nuostatos pakeitimas yra arba tampa dalinai ar pilnai negaliojantis, negali būti taikoma tos Bendrųjų sąlygų nuostatos redakcija, buvusi iki pakeitimo. Tokiu atveju Šalys privalo veikti pagal 19.1 punktą.

20.	SUTARTIES PAKEITIMAI

20.1. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurių keitimas numatytas Sutartyje ir (ar) galimas vadovaujantis VPĮ nuostatomis.
20.2. Sutarties pakeitimai įforminami Šalims sudarant Susitarimą. 

20.3. Šalis, inicijuojanti Susitarimą, privalo pateikti kitai Šaliai pranešimą dėl Sutarties pakeitimo bei pagrindimą dėl to, jog yra faktinis ir teisinis pagrindas sudaryti Susitarimą. Kita Šalis per 5 (penkias) darbo dienas (arba kitą Šalių sutartą terminą) privalo išanalizuoti ir įvertinti gautą informaciją, pateikti savo pastabas ir pasiūlymus, pagrįstus Sutarties arba imperatyvių Įstatymų nuostatomis. 

20.4. Šalys privalo bendradarbiauti ir siekti sudaryti Susitarimą kaip galima greičiau, bet ne ilgiau nei per 14 (keturiolika) darbo dienų nuo Susitarimo inicijavimo (nebent Šalys raštu susitaria dėl ilgesnių terminų).

20.5. Susitarimai įsigalioja nuo jų sudarymo, jei Susitarime nenurodyta kitaip. Susitarime Šalys gali numatyti, kad jis taikomas Šalių santykiams, atsiradusiems iki Susitarimo sudarymo. Susitarimą Pirkėjas privalo paviešinti VPĮ 33 ir 86 straipsniuose nustatyta tvarka.

20.6. Specialiosiose sąlygose nurodytų duomenų apie kontaktinius asmenis bei rekvizitų pasikeitimas nelaikomas Sutarties pakeitimu (išskyrus Tiekėjo, jungtinės veiklos partnerio, subtiekėjo ar specialisto pakeitimą kitu asmeniu) ir Šalis turi pakeisti tuos duomenis vienašališkai, informuodama apie tai kitą Šalį. Bet kuriuo atveju Sutarties pakeitimu negali būti iš esmės keičiama Sutartis.

21.	SUTARTIES SUSTABDYMAS

21.1 Esant svarbioms aplinkybėms, nepriklausančioms nuo Tiekėjo valios, dėl kurių Tiekėjas negali vykdyti savo sutartinių įsipareigojimų ir (arba) esant kitoms nenumatytoms aplinkybėms, Pirkėjas turi teisę sustabdyti Prekių (jų dalies) tiekimą (įskaitant su Prekių pristatymu susijusių paslaugų (jei taikoma) teikimą) iki atitinkamų aplinkybių pasibaigimo.  

21.2. Prekių (jų dalies) tiekimas (įskaitant su Prekių pristatymu susijusių paslaugų (jei taikoma) teikimas) gali būti stabdomas esant bent vienai iš šių aplinkybių:  

21.2.1. esant Bendrųjų sąlygų 18 skyriuje numatytoms nenugalimos jėgos aplinkybėms, sutartinių įsipareigojimų vykdymo terminai stabdomi nuo kliūties atsiradimo momento arba jeigu apie ją nėra laiku pranešta, nuo pranešimo momento ir atnaujinami, kai minėtos aplinkybės nebetrukdo vykdyti Sutarties; 

21.2.2. esant bet kokiam uždelsimui, kliūtims ar trukdymams, atsiradusiems dėl Pirkėjo kaltės; 

21.2.3. Pirkėjui būtinas papildomas laikas atlikti papildomą pirkimą; 

21.2.4. ne dėl Pirkėjo kaltės vėluoja kitos Pirkėjo pirkimo sutarties, turinčios tiesioginės įtakos šiai Sutarčiai, vykdymas;  

21.2.5. esant bet kokiam uždelsimui, kliūtims ar trukdymams, sukeltiems Tiekėjui kitų trečiųjų asmenų ne dėl Tiekėjo ne laiku ar netinkamai pagal Sutarties sąlygas ir tvarką įvykdytų sutartinių įsipareigojimų; 

21.2.6. pasikeitus galiojančiam teisės aktui ar įsigaliojus naujam teisės aktui, kuris turi įtakos šios Sutarties vykdymui; 

21.2.7. sutartinių įsipareigojimų stabdymo būtinybė atsirado dėl sustabdyto Pirkėjo Prekių pirkimui skirto finansavimo arba trūksta finansavimo; 

21.2.8. jei manoma, kad dėl esminių Sutarties pažeidimų Sutartis tampa negaliojančia, – kad būtų galima patikrinti, ar iš tikrųjų buvo padaryti esminiai Sutarties pažeidimai. Jei įtarimai nepasitvirtina, Sutartis vėl pradedama vykdyti; 

21.2.9. kitos aplinkybės, kurios nebuvo žinomos pirkimo vykdymo metu ir su kuriomis susidurdama kiekviena Sutarties Šalis, būdama protinga ir apdairi, negalėtų iš anksto numatyti. 

21.3. Atsiradus aplinkybėms, dėl kurių Tiekėjas negali vykdyti sutartinių įsipareigojimų, Tiekėjas apie tai nedelsdamas privalo informuoti Pirkėją, pateikdamas informaciją ir sutartinių įsipareigojimų vykdymo negalimumą dėl aplinkybių, nepriklausančių nuo Tiekėjo, pagrindžiančius dokumentus. 

21.4. Pirkėjas priima sprendimą dėl sutartinių įsipareigojimų (jų dalies) vykdymo stabdymo ir informuoja Tiekėją apie tai raštu nuo atitinkamų aplinkybių atsiradimo ir/arba Tiekėjo prašymo sustabdyti sutartinių įsipareigojimų vykdymą gavimo.  

21.5. Tiekėjas saugo Prekes visą jų pristatymo atidėjimo laikotarpį. Pirkėjas padengia papildomas išlaidas, patirtas dėl saugojimo priemonių taikymo. Tiekėjui jokios papildomos išlaidos neatlyginamos, jei Sutarties vykdymo sustabdymas būtinas dėl Tiekėjo kokių nors prievolių nevykdymo. Jeigu Prekės pristatytos į pristatymo vietą, tačiau atidėtas su Prekėmis susijusių paslaugų (jei taikoma) suteikimas, Pirkėjas privalo imtis visų priemonių Prekėms apsaugoti. 

21.6. Šalys susitaria, kad sutartinių įsipareigojimų vykdymo sustabdymo terminas į Sutarties vykdymo terminą nėra įskaičiuojamas, jo metu sutartiniai įsipareigojimai nevykdomi ir už šį periodą Pirkėjas Tiekėjui nemoka jokių mokėjimų, baudų ar prastovų. 

21.7. Jeigu Sutartyje numatytų prievolių įvykdymo terminai buvo sustabdyti Sutartyje nustatytais pagrindais, jie atnaujinami pasibaigus sustabdymą lėmusioms aplinkybėms, atsižvelgiant į Šalių gebėjimą toliau vykdyti Sutartį ir, jeigu Sutarties vykdymas buvo sustabdytas ilgiau nei 30 (trisdešimt) kalendorinių dienų – į kitos Šalies norą nepriklausomai nuo vėlavimo gauti veiklos rezultatus.  

21.8. Atnaujinus Sutarties vykdymą, neįvykdytų prievolių (jų dalies) įvykdymo terminai ir Sutarties galiojimas pratęsiami tokiam terminui, kiek buvo likę laiko jų įvykdymui (Sutarties galiojimui) jų sustabdymo metu. 

21.9. Jei Tiekėjo sutartinių įsipareigojimų vykdymas dėl priežasčių, nepriklausančių nuo Tiekėjo, buvo sustabdytas laikotarpiui, ne trumpesniam nei 30 (trisdešimt) kalendorinių dienų, praėjus 30 (trisdešimt) kalendorinių dienų Tiekėjas gali rašytiniu pranešimu Pirkėjo pareikalauti atnaujinti Sutarties vykdymą. Pirkėjui be pagrįstų aplinkybių neišdavus leidimo per 10 (dešimt) kalendorinių dienų nuo atitinkamo Tiekėjo kreipimosi, nutraukti Sutartį, apie tai įspėjus prieš 10 (dešimt) kalendorinių dienų. 

22.	SUTARTIES NUTRAUKIMAS

22.1.	Sutartis gali būti nutraukiama VPĮ 90 straipsnyje ir Sutartyje numatytais atvejais, įskaitant galimybę nutraukti Sutartį Šalių susitarimu.
22.2.	Pretenzijos dėl Sutarties pažeidimų

22.2.1. Jeigu Šalis pažeidžia Sutartį arba Įstatymus, kita Šalis turi teisę pareikšti jai rašytinę pretenziją, nurodyti, kokią Sutarties ar Įstatymo nuostatą ir kokiu būdu priešinga Šalis pažeidė bei nustatyti protingą terminą ištaisyti pažeidimą. Tuo atveju, jeigu Šalis tokioje pretenzijoje įspėja kitą Šalį apie Sutarties nutraukimą, jeigu ši neištaisys pažeidimo, pretenzijoje turi būti nustatytas protingas terminas pažeidimui ištaisyti.  

22.2.2. Pretenziją gavusi Šalis privalo nedelsdama, bet ne vėliau nei per 5 (penkias) darbo dienas, atsakyti į pretenziją ir nurodyti, kokių priemonių imsis siekdama ištaisyti pažeidimą per pretenzijoje nustatytą terminą arba motyvuotai pasiūlyti kitą pagrįstą terminą. Pretenziją gavusios Šalies pasiūlytasis terminas pakeičia terminą, nurodytą pretenzijoje, tik jeigu kita Šalis jį patvirtina. 

22.3.	Sutarties nutraukimas Pirkėjo iniciatyva

22.3.1. Pirkėjas  vienašališkai nutraukia Sutartį, įspėjęs Tiekėją raštu prieš ne trumpesnį nei 5 (penkių) dienų terminą, jeigu Tiekėjas padaro esminį Sutarties pažeidimą, nurodytą Specialiosiose sąlygose. Pirkėjas taip pat turi teisę nutraukti Sutartį, jeigu Tiekėjas padaro Sutarties pažeidimą, kuris atitinka esminio Sutarties pažeidimo požymius, nurodytus Lietuvos Respublikos civiliniame kodekse, ir, gavęs Pirkėjo pretenziją, neištaiso pažeidimo. 

22.3.2. Pirkėjas turi teisę vienašališkai nutraukti Sutartį ar jos dalį raštu įspėjęs Tiekėją prieš ne trumpesnį nei 10 (dešimties) dienų terminą, jeigu: 

22.3.2.1. Tiekėjui inicijuojama bankroto, restruktūrizavimo arba likvidavimo procedūra, jis tampa nemokus arba sustabdo ūkinę veiklą, arba kituose teisės aktuose numatyta tvarka susidaro analogiška situacija; 

22.3.2.2. pasikeičia teisės aktai, susiję su Sutarties objektu, Sutarties vykdymu, ar su Pirkėjo vykdoma veikla, kuriai buvo sudaryta Sutartis, ir dėl tokių pakeitimų Pirkėjas nusprendžia nutraukti Sutartį;  

22.3.2.3. Pirkėjas netenka ar jam yra panaikinami leidimai, licencijos, reikalingi vykdyti veiklai, dėl kurios ir buvo sudaryta Sutartis;  

22.3.2.4. Pirkėjas nusprendžia nebevykdyti veiklos, kurios vykdymui buvo sudaryta Sutartis, arba pakeisti veiklos vykdymą ir Sutarties poreikis išnyksta; 

22.3.2.5. Pirkėjo valdymo organas priima sprendimą(-us), dėl kurio(-ių) Sutarties poreikis išnyksta; 

22.3.2.6. pasikeičia (pablogėja) Pirkėjo finansinė padėtis ar Pirkėjas negauna / netenka finansavimo ir dėl šios priežasties nusprendžia nutraukti Sutartį; 

22.3.2.7. keičiasi Pirkėjo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui arba Sutarties poreikiui; 

22.3.2.8. nebelieka perkamų Prekių poreikio; 

22.3.2.9. jeigu uždelsimas, kliūtys ar trukdymai pristatyti Prekes, kurių atsiradimui Tiekėjas neturėjo įtakos ir už kuriuos jis neatsako ir kurie sukelti ir priskirtini tretiesiems asmenims, ar kitų aplinkybių, kurių Tiekėjas negalėjo iš anksto numatyti, tęsiasi ilgiau nei 2 (du) mėnesius; 

22.3.2.10. kai Pirkėjas iš pirkimų valdyme dalyvaujančių institucijų gauna nurodymą / rekomendaciją nutraukti Sutartį. 

22.3.3. Sutartis laikoma niekine ir negaliojančia, jei nustatoma, kad Sutarties vykdymas prieštarauja Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Lietuvos Respublikos tarptautinių sankcijų įstatyme ir kituose tarptautiniuose, Europos Sąjungos ir Lietuvos Respublikos teisės aktuose (bent vienai iš taikomų sankcijų). Sutarties negaliojimo momentas nustatomas vadovaujantis minėtu įstatymu. 

22.3.4. Pirkėjas nedelsiant, bet ne vėliau kaip per 5 (penkias) dienas, vienašališkai nutraukia Sutartį arba sustabdo jos vykdymą privalomų tarptautinių sankcijų, kaip tai apibrėžta Lietuvos Respublikos tarptautinių sankcijų įstatyme ir kituose tarptautiniuose, Europos Sąjungos ir Lietuvos Respublikos teisės aktuose, įgyvendinimo laikotarpiui, apie tai įspėjęs Tiekėją raštu, jei Sutartis įsigaliojo iki šių tarptautinių sankcijų Lietuvos Respublikoje įgyvendinimo nustatymo. Draudžiama prisiimti naujas prievoles pagal Sutartį, kurių vykdymas prieštarautų Lietuvos Respublikoje įgyvendinamoms tarptautinėms sankcijoms. 

22.3.5. Jei Sutartis nutraukiama Tiekėjui iš esmės pažeidus Sutartį ar Tiekėjui nepagrįstai nutraukus Sutarties vykdymą ne Sutartyje nustatyta tvarka, ir jeigu Specialiosiose sąlygose nėra numatyta, kad tinkamas Sutarties įvykdymas yra užtikrinamas Sutarties įvykdymo užtikrinimu, Tiekėjas įsipareigoja sumokėti Pirkėjui 10 (dešimties) proc. Pradinės sutarties vertės dydžio baudą, jei Specialiosiose sąlygose nenustatyta kitaip, ir atlyginti tiesioginius nuostolius, susijusius su Sutarties nutraukimu. Pirkėjui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą. 

22.3.6. Pirkėjas turi teisę vienašališkai nutraukti Sutartį kitais Įstatymuose ir / ar Sutartyje numatytais atvejais. 

22.3.7. Sutartis laikoma nutraukta kitą dieną po įspėjimo apie Sutarties nutraukimą termino pabaigos.  

22.3.8. Tais atvejais, kai Tiekėjas pašalina pažeidimą ar išnyksta aplinkybės, dėl kurių buvo inicijuota Sutarties nutraukimo procedūra, Sutartis negali būti nutraukiama ir įspėjimas apie Sutarties nutraukimą netenka galios, jei Tiekėjas informuoja apie tai Pirkėją. 

22.4.	Sutarties nutraukimas Tiekėjo iniciatyva

22.4.1. Tiekėjas turi teisę vienašališkai nutraukti Sutartį, įspėjęs Pirkėją raštu prieš ne trumpesnį nei 30 (trisdešimties) dienų terminą, jeigu Pirkėjas pažeidžia atsiskaitymo su Tiekėju terminus (išskyrus atvejus, kai Pirkėjas naudojasi savo teise sulaikyti mokėjimus), ir Pirkėjo skola Tiekėjui viršija 20 (dvidešimt) proc. Pradinės sutarties vertės be PVM ir Pirkėjas, gavęs Tiekėjo pretenziją, per 30 (trisdešimt) dienų nesumoka Tiekėjui mokėtinų sumų. 

22.4.2. Tiekėjas turi teisę vienašališkai nutraukti Sutartį, įspėjęs Pirkėją raštu prieš ne trumpesnį nei 10 (dešimties) dienų terminą, jeigu Pirkėjui inicijuojama bankroto, restruktūrizavimo arba likvidavimo procedūra, jis tampa nemokus arba sustabdo veiklą, arba kituose teisės aktuose numatyta tvarka susidaro analogiška situacija.  

22.4.3. Jeigu 22.4.1. nurodytos aplinkybės yra susijusios tik su atskira dalimi arba atskiru Susitarimu, Tiekėjas turi teisę nutraukti Sutartį tik tos dalies atžvilgiu arba nutraukti tik tokį Susitarimą. 

22.4.4. Tiekėjas turi teisę vienašališkai nutraukti Sutartį kitais Įstatymuose arba Sutartyje numatytais atvejais. 

22.4.5. Sutartis laikoma nutraukta kitą dieną po įspėjimo apie Sutarties nutraukimą termino pabaigos. 

22.4.6. Tais atvejais, kai per įspėjimo apie Sutarties nutraukimą terminą Pirkėjas pašalina pažeidimą arba išnyksta aplinkybės, dėl kurių buvo inicijuota Sutarties nutraukimo procedūra, Sutartis negali būti nutraukiama ir įspėjimas apie Sutarties nutraukimą netenka galios, jei Pirkėjas informuoja apie tai Tiekėją. 

22.5.	Šalių teisės ir pareigos Sutarties nutraukimo atveju

22.5.1. Sutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų, kurios pagal savo esmę lieka galioti ir po Sutarties nutraukimo, galiojimui. 

22.5.2. Nutraukus Sutartį, Šalys privalo: 

22.5.2.1. įsitikinti, jog iki Sutarties nutraukimo dienos pristatytos Prekės ir kiti atlikti veiksmai atitinka Sutarties reikalavimus ir Šalys dėl to viena kitai nebereikš pretenzijų; 

22.5.2.2. atsiskaityti už iki Sutarties nutraukimo pristatytas Prekes, atitinkančias Sutarties reikalavimus; 

22.5.2.3. per 10 (dešimt) dienų nuo pranešimo apie Sutarties nutraukimą gavimo dienos perduoti viena kitai visus dokumentus, kuriuos buvo būtina perduoti pagal Sutarties nuostatas. 

23.	BENDRAVIMO TVARKA IR KALBA

23.1.	Sutartis sudaroma lietuvių kalba. Jeigu Sutartis ar kuris nors ją sudarantis dokumentas sudaromas kita kalba arba išverčiamas į kitą kalbą, visais atvejais autentišku laikomas tik lietuvių kalba parengtas Sutarties tekstas (jei yra neatitikimų, pirmenybė teikiama lietuvių kalba parengtam tekstui).

23.2.	Tais atvejais, kai Sutartis ar Įstatymai numato, jog Šalys turi pateikti viena kitai pranešimus, prašymus, suderinimus, sutikimus, pritarimus, nurodymus, reikalavimus ar pretenzijas, šie dokumentai turi būti surašyti lietuvių kalba, pasirašyti ir išsiųsti kitai Šaliai Specialiosiose sąlygose nustatyta tvarka. 

23.3.	Visais kitais einamaisiais Sutarties vykdymo klausimais Šalys gali susirašinėti elektroniniais laiškais arba kita sutarta forma keistis elektroniniais laiškais ir skaitmeniniais failais. Šalys turi bendrauti lietuvių arba kita abiem Šalims suprantama kalba ar kalbomis.
23.4.	Jeigu Šalis praneša kitai Šaliai apie savo naujus kontaktinius duomenis, tai po to, kai kita Šalis gauna tokį pranešimą, ji visus remiantis Sutartimi siunčiamus pranešimus ir informaciją turi siųsti pagal naujuosius kontaktinius duomenis. Jei Šalis nepraneša apie kontaktinių duomenų pasikeitimą arba kol kita Šalis negauna tokio pranešimo, pranešimo išsiuntimas pagal paskutinius Šaliai žinomus kontaktinius duomenis laikomas tinkamu.

23.5.	Jeigu pranešimas yra įteikiamas asmeniškai arba siunčiamas paštu ar per kurjerį, jis turi būti įteikiamas pasirašytinai ir laikomas gautu gavimo patvirtinime nurodytą dieną.

23.6.	Jeigu pranešimas siunčiamas el. paštu, laikoma, kad Šalis jį gavo kitą darbo dieną. 

23.7.	Jeigu pranešimas siunčiamas keliais skirtingais būdais, laikoma, kad gavėjas jį gavo tada, kai jis gavo pirmesnįjį pranešimą.

24.	PRETENZIJOS IR GINČŲ SPRENDIMAS

24.1.	Bet kokie ginčai, nesutarimai ar reikalavimai, kylantys iš Sutarties arba susiję su Sutartimi, jos pažeidimu, nutraukimu ar galiojimu, visų pirma privalo būti sprendžiami derybomis tarp Šalių vadovų arba jų įgaliotų asmenų.

24.2.	Jeigu Šalys neišsprendžia ginčo derybų būdu tuomet toks ginčas, nesutarimas ar reikalavimas, kylantis iš šios Sutarties arba susijęs su ja ar jos pažeidimu, nutraukimu arba negaliojimu, yra galutinai sprendžiamas Lietuvos Respublikos teismuose.
24.3.	Kilę ginčai nesudaro pagrindo Šalims atsisakyti vykdyti savo prievoles pagal Sutartį.

	2. ATSAKINGI ASMENYS

	2.1. Pirkėjo kontaktinis asmuo (-ys), atsakingas (-i) už Sutarties vykdymą, Prekių priėmimą, Sąskaitų per informacinę sistemą „E. sąskaita“ priėmimą
	Pirkėjo Administracijos vadovė Živilė Stankevičienė, Tel. +37061673839, info@nai.lt

	2.2. Tiekėjo kontaktinis asmuo (-ys), atsakingas (-i) už Sutarties vykdymą
	(nurodomas padalinys / skyrius, pareigos, vardas, pavardė, tel., el. paštas.)

	3. SUTARTIES DALYKAS

	3.1. Sutarties dalykas 
	Tiekėjas įsipareigoja Sutartyje numatytomis sąlygomis perduoti Pirkėjui Prekę – grynąjį elektromobilį (toliau – Prekė (-ės)). (įrašomas gamintojas, markė, modelis).

Išsamus Prekės (-ių) ir susijusių paslaugų aprašymas ir kiti reikalavimai tiekiamai (-oms) Prekei (-ėms) nustatyti Sutarties priede Nr. 1 „Techninė specifikacija“ (toliau – Techninė specifikacija) ir Sutarties priede Nr. 2 „Pasiūlymas“

	3.2. Informacija apie Europos Sąjungos lėšomis finansuojamą projektą arba kitą projektą
	Netaikoma.

	3.3. Sutarties kalba
	Ši Sutartis sudaryta lietuvių kalba 2 (dviem) egzemplioriais, turinčiais vienodą teisinę galią, po vieną kiekvienai Šaliai, išskyrus atvejus, kai pasirašoma el. parašais.

	4. PREKIŲ (IR SUSIJUSIŲ PASLAUGŲ) PRISTATYMO TERMINAI IR PREKIŲ PERDAVIMO-PRIĖMIMO TVARKA

	4.1. Prekių pristatymo terminas, kai Prekė (-ės) pristatomos vienu kartu
	Tiekėjas Prekę (visą Prekių kiekį) įsipareigoja pristatyti ne vėliau kaip per 6 (šešis) mėnesius nuo Sutarties įsigaliojimo dienos, į Pirkėjo buveinės vietą Kęstučio g. 19, Kaunas.

	4.1. Prekių pristatymo terminai, kai Prekės pristatomos dalimis
	Netaikoma.

	4.2. Prekių pristatymo termino pratęsimas
	Tiekėjas turi teisę į Prekių pristatymo termino pratęsimą, tačiau tik tuo atveju, jei atsiranda uždelsimas, kliūčių ar trukdymų, kurių atsiradimui Tiekėjas neturi įtakos ir už kuriuos jis neatsako ir kurie sukelti ir priskirtini tretiesiems asmenims, ar kitų aplinkybių, kurių Tiekėjas negalėjo iš anksto numatyti. Aplinkybės, kuriomis grindžiama būtinybė pratęsti Prekių tiekimo terminą, jokiu būdu negali priklausyti nuo Tiekėjo. Kiekvienu tokiu atveju, Tiekėjas raštu nedelsdamas, bet ne vėliau kaip per 7 (septynias) dieną (-as), apie tai praneša Pirkėjui, pateikdamas minėtų aplinkybių egzistavimo įrodymus. Nurodytas aplinkybes vertina Pirkėjas. Pirkėjui sutikus, Prekių pristatymo terminas gali būti pratęsiamas tik minėtų aplinkybių egzistavimo laikotarpiui, bet ne ilgiau nei 2 (dviejų) mėnesių laikotarpiui.

	4.3. Užsakymų teikimo tvarka
	Netaikoma.

	4.4. Dėl Prekių pristatymo dalimis vertės / apimties
	Netaikoma.

	4.5. Kartu su Prekėmis pateikiami dokumentai 
	Kartu su Preke pateikiami šie dokumentai: i) Prekės perdavimo-priėmimo aktas; ii) Prekės sąskaita (pateikiama per SABIS); iii) Prekės dokumentai; iv) Prekės raktai; v)Prekės registracijos dokumentas; vi) kiti dokumentai ir daiktai, numatyti Techninėje specifikacijoje.
Tiekėjui nepateikus nurodytų dokumentų, laikoma, kad Prekės neatitinka Sutartyje nustatytų reikalavimų.

	5. SUTARTIES KAINA IR ATSISKAITYMO TVARKA

	5.1. Sutarčiai taikomas kainos apskaičiavimo būdas
	Fiksuotos kainos kainodara.

	5.2. Pradinės Sutarties vertė ir Sutarties kaina, kai taikoma fiksuotos kainos kainodara
	Pradinės Sutarties vertė yra (nurodyti sumą skaičiais) Eur, (nurodyti sumą žodžiais) be pridėtinės vertės mokesčio (toliau – PVM). 
PVM sudaro (nurodyti sumą skaičiais) Eur, (nurodyti sumą žodžiais).
Sutarties kaina yra (nurodyti sumą skaičiais) Eur, (nurodyti sumą žodžiais) Eur su PVM.

Šioje Sutartyje Pradinės Sutarties vertė yra lygi Tiekėjo pasiūlymo kainai be PVM, nurodytai už visą pirkimo dokumentuose ir Sutartyje nurodytą Prekių kiekį ir (ar) apimtį.

	5.2. Pradinės Sutarties vertė ir Sutarties kaina, kai taikoma fiksuoto įkainio kainodara
	Netaikoma.

	5.2. Pradinės Sutarties vertė ir Sutarties kaina, kai taikoma kintamo įkainio kainodara
	Netaikoma.

	5.2. Pradinės Sutarties vertė ir Sutarties kaina, kai taikoma Sutarties įvykdymo išlaidų atlyginimo kainodara
	Netaikoma.

	5.2. Pradinės Sutarties vertė ir Sutarties kaina, kai taikoma mišri kainodara
	Netaikoma.

	5.3. Sutarties kainos / įkainių perskaičiavimas taikant peržiūros taisykles
	Dėl PVM tarifo pasikeitimo.

	5.3.1. Sutarties kainos/įkainių peržiūra dėl PVM tarifo pasikeitimo
	Jeigu Sutarties vykdymo metu pasikeičia PVM mokėjimą reglamentuojantys teisės aktai, darantys tiesioginę įtaką Tiekėjo tiekiamų Prekių Sutartyje nurodytai kainai, Sutarties kaina perskaičiuojama nekeičiant Prekės kainos be PVM.

	5.3.2. Sutarties kainos / įkainių peržiūra dėl kitų mokesčių, lemiančių Prekių kainos pokytį, pasikeitimo
	Netaikoma.

	5.3.3. Sutarties kainos / įkainių peržiūra dėl kainų lygio pokyčio
	Netaikoma.

	5.4. Sutarties kainos / įkainių apskaičiavimas taikant kiekio (apimties) keitimo taisykles
	Netaikoma.

	5.5. Atsiskaitymo su Tiekėju terminas ir tvarka
	Pirkėjas atsiskaito su Tiekėju ne vėliau kaip per 30 (trisdešimt) dienų nuo Sąskaitos gavimo dienos.

	5.6. Išankstinis mokėjimas (avansas)
	100 proc. Išankstinis mokėjimas - Tiekėjui ne vėliau kaip iki 2025 m. lapkričio 30 d. pateikus išankstinio mokėjimo sąskaitą.

	5.7. Avanso užtikrinimas
	Netaikoma. 

	6. PREKIŲ KOKYBĖ IR GARANTINIAI ĮSIPAREIGOJIMAI

	6.1. Garantinis terminas
	Ne trumpesnis nei Techninėje specifikacijoje (įrašoma po Pirkimo procedūrų).

	6.2. Garantinė priežiūra
	Garantinio termino laikotarpiu Tiekėjas, gavęs pranešimą apie Prekės trūkumus, turi suteikti garantinį aptarnavimą ne vėliau kaip per 30 (trisdešimt) dienų nuo pranešimo apie trūkumus Tiekėjui gavimo.
Tiekėjas privalo pašalinti trūkumus ne vėliau kaip per 30 (trisdešimt) dienų.

	6.3. Prekių trūkumai ir jų šalinimo tvarka
	Prekių trūkumų nustatymo bei šalinimo tvarka nustatyta Bendrųjų sąlygų 7 skyriuje.

arba

(Pirkėjas nusistato savo Prekės trūkumų ir jų šalinimo tvarką)

	7. SUTARTIES VYKDYMUI PASITELKIAMI SUBTIEKĖJAI

	7.1. Sutarties vykdymui pasitelkiami subtiekėjai 
	Sutarties vykdymui subtiekėjai nepasitelkiami.

arba

Sutarties vykdymui pasitelkiami ūkio subjektai yra nurodyti Sutarties priede Nr. [...] „Sutarties vykdymui pasitelkiami subtiekėjai“

	8. PRIEVOLIŲ PAGAL SUTARTĮ ĮVYKDYMO UŽTIKRINIMAS

	8.1. Prievolių pagal Sutartį įvykdymo užtikrinimo būdas (-ai)
	Prievolių pagal Sutartį įvykdymas užtikrinamas netesybomis (delspinigiais ir bauda).

	8.2. Sutarties įvykdymo užtikrinimo pateikimas 
	Netaikoma.

	9. ŠALIŲ ATSAKOMYBĖ

	9.1. Pirkėjui taikomos netesybos už mokėjimų pagal Sutartį vėlavimą
	Jei Pirkėjas, gavęs tinkamai pateiktą ir užpildytą Sąskaitą, uždelsia atsiskaityti už tinkamai Tiekėjo  perduotas kokybiškas Prekes per Sutartyje nurodytą terminą, Tiekėjas nuo kitos nei nustatytas terminas dienos skaičiuoja Pirkėjui 0,02 (dvi šimtosios) procento dydžio delspinigius nuo neapmokėtos sumos be PVM už kiekvieną vėlavimo dieną.

	9.2. Tiekėjui taikomos netesybos
	[bookmark: _Hlk151906891]9.2.1. Jeigu Tiekėjas vėluoja vykdyti užsakymą, tiekti Prekę ar ištaisyti jos defektus (įskaitant ir vėlavimus po Sutarties pabaigos), Pirkėjas nuo kitos nei nustatytas terminas dienos Tiekėjui skaičiuoja 0,02 (dvi šimtosios) procento dydžio delspinigius už kiekvieną vėlavimo dieną.
9.2.2.Tiekėjas privalo sumokėti Pirkėjui netesybas per 30 (trisdešimt) dienų nuo Pirkėjo pareikalavimo. Pirkėjas turi teisę išskaityti netesybas iš Tiekėjui mokėtinų sumų.

	9.3. Tiekėjui taikoma bauda nutraukus Sutartį dėl esminio Sutarties pažeidimo
	9.3.1. Nutraukus Sutartį dėl Tiekėjo padaryto esminio Sutarties pažeidimo, nustatyto Sutarties Specialiosiose sąlygose, Tiekėjas privalo sumokėti Pirkėjui 3 (trijų) procentų dydžio baudą nuo Pradinės Sutarties vertės be PVM, nurodytos Sutarties 5.2 punkte bei grąžinti visą Pirkėjo  sumokėtą avansą.

	9.4. Tiekėjui taikoma bauda dėl subtiekėjų pakeitimo nesilaikant Bendrosiose sąlygose nurodytos subtiekėjų keitimo tvarkos 
	Netaikoma.

	9.5. Tiekėjui taikomos baudos dėl aplinkosauginių reikalavimų nesilaikymo
	Netaikoma.

	9.6. Tiekėjui / Pirkėjui taikoma bauda dėl konfidencialumo reikalavimų nesilaikymo
	Netaikoma.

	9.7. Tiekėjui taikoma bauda dėl ekonominio naudingumo kriterijų nepasiekimo Sutarties vykdymo metu
	Netaikoma.

	10. SUTARTIES GALIOJIMAS IR KEITIMAS

	10.1. Sutarties sudarymas ir įsigaliojimas
	Ši Sutartis laikoma sudaryta ir įsigalioja nuo Sutarties pasirašymo dienos (antrosios Šalies pasirašymo dieną).
Sutartis galioja iki visiško prievolių įvykdymo (kol bus išnaudota Pradinės Sutarties vertė, bet jos terminas negali būti ilgesnis kaip 12 (dvylika) mėnesių.

	10.2. Sutarties galiojimo termino pratęsimas
	Netaikoma.

	10.3. Prekių modelio ar gamintojo keitimas
	Tiekėjas turi teisę keisti Prekės modelį ar gamintoją, jei yra visos toliau nurodytos sąlygos:
[bookmark: _Hlk151906989]10.3.1. jei pasiūlyme nurodytos Prekė nebegaminama ar iš esmės sutriko jų tiekimas;
10.3.2. jei keičiama Prekė visiškai atitinka pirkimo dokumentų reikalavimus, yra ne prastesnė, o lygiavertė ar geresnės kokybės nei planuota pristatyti Prekė ir Tiekėjas pateikia tai patvirtinančius dokumentus;
10.3.3. jei Tiekėjas, ne vėliau kaip prieš 1 (vieną) darbo dienų iki numatomo Prekės keitimo, pateikė Pirkėjui rašytinį prašymą su keitimą pagrindžiančiais dokumentais bei gavo Pirkėjo rašytinį sutikimą. Pirkėjas turi teisę nesutikti su Prekės keitimu ir turi teisę nutraukti Sutartį, jei Tiekėjas nepateikė įrodymų ar jų pateikimas nepagrindžia keičiamos Prekės atitikimo pirkimo sąlygoms ir lygiavertiškumo ar geresnės kokybės nei šiuo metu tiekiamos Prekės;
10.3.4. Šalys sudarė rašytinį susitarimą prie Sutarties dėl Prekių keitimo.
Šiame punkte nurodytu atveju Prekės turi būti pristatytos už ne didesnę nei pasiūlyme nurodytą kainą.

	11. SUTARTIES NUTRAUKIMAS

	11.1. Sutarties nutraukimo pagrindai
	Sutartis gali būti nutraukiama rašytiniu Šalių susitarimu arba vienašališkai, Bendrosiose sąlygose ir Specialiosiose sąlygose nurodytais atvejais ir nustatyta tvarka.

arba

Sutartis gali būti nutraukiama rašytiniu Šalių susitarimu arba vienašališkai, Bendrosiose sąlygose ir šiais Specialiosiose sąlygose nurodytais atvejais ir nustatyta tvarka:
(esant poreikiui, nurodyti kitus negu nurodyta Bendrosiose sąlygose konkrečius Sutarties nutraukimo atvejus).

(Susitarime įvardijamos Sutarties nutraukimo priežastys, nutraukimo data ir susitariama dėl apmokėjimo už iki Sutarties nutraukimo priimtas Prekes, taip pat dėl atsakomybės nuostatų taikymo).

	11.2. Esminiai Sutarties pažeidimai
	11.2.1. jeigu Tiekėjas nevykdo prisiimtų įsipareigojimų už Sutartyje nustatytą Sutarties kainą;
11.2.2. nesilaiko Sutartyje nustatyto Prekės tiekimo termino 2 (du) kartus iš eilės arba vėluoja pristatyti Prekę daugiau nei 14 (keturiolika) dienų negu Sutartyje nustatytas Prekės pristatymo terminas;
11.2.3. pažeidžia Prekės pristatymo terminą ir priskaičiuotų netesybų už vėlavimą suma viršija 10 (dešimt) proc. pradinės sutarties vertės;
11.2.4. daugiau kaip 2 (du) kartus pristato Prekę, kurios neatitinka Sutartyje ir (ar) Įstatymuose nustatytų reikalavimų Prekei.

11.2.5 Nutraukus Sutartį dėl Tiekėjo padaryto esminio Sutarties pažeidimo, nustatyto Sutarties Specialiosiose sąlygose, Tiekėjas ne vėliau kaip per 30 dienų privalo grąžinti visą Pirkėjo  sumokėtą avansą.

	12. APLINKOSAUGINIAI REIKALAVIMAI

	12.1. Aplinkosauginių reikalavimų nustatymo teisinis pagrindas
	Aplinkosauginiai reikalavimai Prekei nustatyti Techninėje specifikacijoje.
Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ 4.4.1.  p.


	12.2. Su Prekių pakuotėmis susiję galimi (neprivalomi) aplinkosauginiai reikalavimai 
	Netaikoma.

	12.3. Su Prekių patiekimu susiję galimi (neprivalomi) aplinkosauginiai reikalavimai 
	Netaikoma.

	12.4. Su Prekėmis, susijusių paslaugų (pavyzdžiui, montavimo, apmokymo ir kitos parengimo naudoti paslaugos) teikimu, susiję galimi (neprivalomi) aplinkosauginiai reikalavimai
	Netaikoma.

	12.5. Su Prekių garantinio termino laikotarpiu ar techniniu aptarnavimu susiję galimi (neprivalomi) aplinkosauginiai reikalavimai
	Netaikoma.

	13. BENDRŲJŲ SĄLYGŲ PAKEITIMAI IR PAPILDYMAI 
(jeigu būtina dėl konkretaus Sutarties dalyko specifikos) 

	13.1.
	(pildoma jei keičiamas Sutarties Bendrųjų sąlygų punktas (-i), jį (-uos) išdėstant nauja redakcija):
Šalys susitaria pakeisti nurodytą (-us) Sutarties Bendrųjų sąlygų punktą (-us) ir išdėstyti jį (juos) nauja redakcija: ____.

	13.2.
	(pildoma jei papildomos Sutarties Bendrosios sąlygos naujomis nuostatomis):
Šalys susitaria papildyti Sutarties Bendrąsias sąlygas nurodytu (-ais) punktu (-ais), tačiau kitų punktų numeracijos nekeisti: ________.

	13.3.
	(pildoma jei išbraukiamas Sutarties Bendrųjų sąlygų atitinkamas(-i) punktas (-i):
Šalys susitaria išbraukti nurodytą (-us) Sutarties Bendrųjų sąlygų punktą (-us), tačiau kitų punktų numeracijos nekeisti: _____.

	14. SUTARTIES PRIEDAI

	14.1. Priedas Nr. 1
	Prekės techninė specifikacija.

	14.2. Priedas Nr. 2
	Pasiūlymas supaprastintame mažos vertės pirkime skelbiamos apklausos būdu „Grynasis elektromobilis“, pirkimo Nr. _______. Pasiūlymas paviešintas Centrinėje viešųjų pirkimų informacinėje sistemoje.

	14.3. Priedas Nr. 3
	




	15. ŠALIŲ ATSTOVŲ PARAŠAI

	PIRKĖJAS
	TIEKĖJAS

	Direktorius Kęstutis Kuizinas
	(nurodomos atstovo pareigos, vardas, pavardė)






